Kenyataan media PERINTIS: Tragedi kehilangan pesawat MH370

Tragedi kehilangan pesawat MAS MH370 telah mengejutkan seluruh  masyarakat Malaysia dan antarabangsa.  Setelah 9 hari berlalu, pihak  keluarga terlibat dan masyarakat belum mendapat jawapan secara tuntas  mengenai kejadian tersebut. Apakah MH370 terhempas, meletup atau  dirampas? Atau apa sebenarnya yang telah  berlaku?

Persatuan Saintis Muslim Malaysia (PERINTIS) sebagai sebuah  pertubuhan profesional yang berdaftar di Malaysia, yang dianggotai oleh  professional daripada kalangan saintis, jurutera serta teknokrat muslim  juga turut merasa begitu sedih dan bersimpati dengan mangsa, keluarga  serta saudara mara mereka atas kejadian yang berlaku.  Tragedi  MH370 telah menyerlahkan daya kreativiti masyarakat dunia yang dapat  dilihat dari penciptaan dan penyebaran gambar, video, permainan digital  dan cerita-cerita berkaitan kehilangan MH370 yang dikarang atau  disunting untuk tujuan santai atau berupa spekulasi terhadap apa yang  sebenarnya telah berlaku. Proliferasi maklumat dalam bentuk multimedia  dihasil menggunakan Teknologi Maklumat dan Komunikasi (TMK) khususnya  teknologi multimedia, disebarkan pula ke dunia siber melalui Internet di  laman sosial seperti Facebook  serta juga melalui smartphone  terutamanya melalui Twitter dan WhatsApp.   Teori ‘persuasive’  menggunakan teknologi ‘persuasive’ telah berjaya menyakinkan penerima  terhadap maklumat yang disebar hingga akhirnya terpedaya apabila  menerima, percaya, yakin dan turut menyebarkan maklumat  palsu.  Kecanggihan TMK mendorong pihak tertentu menggunakannya untuk tujuan  yang tidak baik seperti contohnya memfitnah untuk menjatuhkan maruah  individu atau organisasi, menyebar ideologi atau fahaman yang menyalahi  akidah umat Islam dan sebagainya.    Dalam keghairahan kita  membaca/melihat/menyebar semula komen-komen atau maklumat multimedia  ini, kita lupa kepada mangsa tragedi, iaitu kaum keluarga, sanak saudara  dan sahabat handai pihak terbabit serta masyarakat dan negara kita  amnya. Kita lupa menentusahkan maklumat tersebut sama ada ianya sahih,  atau telah diputarbelitkan, atau semata-mata rekaan. Klip video parodi  berkaitan yang menghina masyarakat Islam Malaysia turut kita sebarkan  tanpa berfikir panjang.  Masyarakat perlu celik teknologi –  memahami keupayaannya dan kegunaannya supaya boleh manangani isu  berkaitan penggunaan negatif teknologi dan pada masa yang sama  menyemarakkan penggunaan positif TMK untuk mendidik, menyampaikan  maklumat sahih dan tepat di samping menghubung silaturrahim.    Masyarakat juga perlu kembali kepada ajaran agama serta mematuhi etika  penggunaan Internet (netiquette), iaitu satu panduan umum untuk semua  pengguna, di samping mengamalkan etika  kemasyarakatan dan sedar bahawa  TMK mempunyai kekuatan serta keupayaan yang tinggi berkaitan penyediaan,  capaian dan sebaran maklumat berbentuk multimedia.” Oleh itu,  gunakanlah ia secara positif ke arah kebaikan.  PERINTIS, dalam  menjadikan sains dan teknologi sebagai wasilah untuk membawa rahmat ke  sekelian alam (Rahmat lil Alamin) memandang berat berkaitan etika  penyampaian maklumat secara sensitif serta bertanggungjawab kerana akan  mendatangkan implikasi yang serious terhadap kesejahteraan  masyarakat.   Dalam menghadapi krisis ini, PERINTIS ingin menyeru;  1.  masyarakat  untuk menyampaikan maklumat yang tepat dengan  disertakan bukti-bukti yang kukuh. Allah SWT telah berfirman dalam  Al-Qur’an, Surah Al-Hujurat ayat 6:  “Wahai orang-orang yang beriman!  Jika datang kepada kamu seorang fasik membawa sesuatu berita, maka  selidikilah (untuk menentukan) kebenarannya, supaya kamu tidak  menimpakan sesuatu kaum dengan perkara yang tidak diingini – dengan  sebab kejahilan kamu (mengenainya) – sehingga menjadikan kamu menyesali  apa yang kamu telah lakukan.”  Al-Quran telah mendidk manusia  akan kepentingan menyampaikan berita dengan bukti-bukti yang jelas,  untuk mengelakkan ummat ditimpa kesusahan serta bala bencana akibat dari  perbuatan tergesa-gesa serta rakus menyampaikan sesuatu berita tanpa  usul periksa, serta tanpa bukti yang kukuh. Dalam keadaan belum ada  bukti jelas kehilangan MH370, banyak pihak telah membuat pelbagai  andaian serta komen masing-masing.

Samada komen berkenaan berniat baik  atau tidak, tanpa disertakan dengan sebarang bukti bukti teknikal yang  jelas, disertakan verifikasi dari pihak berwajib, umum telah menyaksikan  bahawa komentar-komentar yang dibuat telah menyebabkan kekeliruan,  gangguan emosi serta keadaan kucar-kacir dalam usaha mencari serta  menyelamat MH370.  2. orang ramai supaya tidak mencipta, menokok tambah, mamanipulasi atau menyebar maklumat yang tidak dipasti kesahihannya  Dalam keadaan sedemikian, diam (dalam erti kata mengelakkan dari  menyebar maklumat) adalah lebih baik dari menuturkan perkara yang tiada  asas sepertimana ajaran Rasul saw yang bermaksud:  Dari Abu  Hurairah radhiallahuanhu, sesungguhnya Rasulullah Shallallahu’alaihi  Wasallam bersabda: “Siapa yang beriman kepada Allah dan hari akhir  hendaklah dia berkata baik atau diam, siapa yang beriman kepada Allah  dan hari akhir hendaklah dia menghormati tetangganya dan barangsiapa  yang beriman kepada Allah dan hari akhir maka hendaklah dia memuliakan  tamunya.” (Riwayat Bukhari dan Muslim)  Hadis ini mengingatkan  kita bahawa berlebih-lebihan dalam berbicara boleh membawa kepada  kehancuran, sedangkan menjaga pembicaraan merupakan jalan keselamatan.  Oleh itu, seorang muslim patut berbicara tentang perkara yang bermanfaat  dan mencegah perkataan yang diharamkan dalam setiap keadaan.  Termasuk  kesempurnaan iman adalah menghormati tetangganya dan memperhatikanya  serta tidak menyakitinya. Dalam konteks penyampaian maklumat, “tetangga”  boleh diertikan sebagai pihak yang terkesan oleh penyebaran maklumat.  3. pihak kerajaan untuk terus melipatkan usaha mencari pesawat MH370  dengan menggunakan pelbagai bantuan saintifik. Kemampuan Malaysia untuk  mencari kehilangan pesawat ini sedang dinilai oleh masyarakat dunia dan  akan meningkatkan keyakinan kepada Malaysia.  PERINTIS juga menolak  bantuan bomoh yang bercanggah dengan Al-Quran dan Sunnah.  4. masyakat untuk terus berdo’a kepada Allah agar pesawat ini dapat ditemui dalam keadaan selamat.  5. para saintis, cendiakawan, ilmuan serta NGO untuk turut menghulurkan sebarang bantuan  dalam  mencari pesawat tersebut.   Profesor Dr Zainuddin Abdul Manan

Presiden Persatuan Saintis Malaysia (PERINTIS)  16 Mac 2014 14 Jamadilawal 1435H


Visa Furada: 380 Bakal Jemaah Haji Terkandas Dipercayai Ditipu

SEPANG – Kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) di sini sejak pagi Khamis, 7 Julai dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa furada untuk menunaikan haji dan tidak melalui Lembaga Tabung Haji (TH).

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh TH.

Menurut seorang jemaah yang hanya mahu dikenali sebagai Adi, agensi pelancongan telah meminta semua jemaah di bawah kendaliannya untuk datang ke KLIA hari ini kerana penerbangan dijangka berlepas pada pukul 4.30 petang, namun kemudiannya dimaklumkan telah ditangguh ke pukul 7 malam.

“Semakan kami mendapati penerbangan terakhir ke Jeddah, Arab Saudi adalah pada kira-kira 6 petang tadi dan sehingga saat ini kami tidak dimaklumkan apa-apa oleh wakil agensi pelancongan,” katanya.

Menurutnya, mengikut perancangan awal, mereka sepatutnya ke Jeddah pada Selasa lepas namun ditangguhkan atas alasan ada dokumen yang masih tidak lengkap.

Beliau berkata, bakal jemaah juga tidak pernah ditunjukkan tiket penerbangan dan visa untuk menunaikan haji.

Seorang lagi jemaah yang dikenali sebagai Jamilah, 59, berkata, beliau reda dengan apa yang berlaku kepada dirinya dan suami, sambil menyifatkan ia sebagai ujian daripada Allah.

“Sehingga ke saat ini kami masih tidak mendapat pasport kami lagi kerana ia masih dipegang oleh pihak agensi pelancongan,” katanya yang datang dari Terengganu dan telah membayar RM76,000 kepada agensi pelancongan untuk menunaikan haji bersama suaminya.

Jamilah berkata, kakitangan agensi pelancongan itu ada hadir bertemu dengan kumpulan terbabit namun mereka tidak mendapat penjelasan sebenar mengenai masalah itu.

“Kami tidak pernah ditunjukkan tiket kapal terbang dan visa tetapi kami meletakkan kepercayaan sepenuhnya kepada mereka, namun tak sangka kami juga menjadi mangsa penipuan,” katanya.

Sementara itu, Ketua Polis Daerah KLIA, ACP Imran Abd Rahman ketika dihubungi berkata, pihak polis masih merakamkan keterangan daripada pengendali agensi pelancongan tersebut.

Sebelumnya pada 22 Jun, Ketua Rombongan Haji Malaysia, Datuk Seri Syed Saleh Syed Abdul Rahman telah mengingatkan umat Islam supaya tidak terpedaya dengan penawaran visa furada dengan pakej yang boleh mencecah lebih RM50,000, namun tiada sebarang jaminan visa haji diluluskan kepada pemohon.

Beliau berkata, sehingga kini Arab Saudi tidak memaklumkan mengenai pengeluaran visa furada musim haji pada tahun ini dan mereka yang telah membuat pembayaran perlu lebih berhati-hati.

Tegasnya, TH sering mengingatkan risiko haji furada, apatah lagi dengan senario musim haji tahun ini yang menyaksikan pelbagai syarat ditetapkan oleh kerajaan Arab Saudi.

“Saya harap kita faham situasi ini dan kerajaan Arab Saudi juga telah menyatakan supaya kita harus berhati-hati kerana memang ada pihak tertentu yang menawarkan pakej haji palsu.”

“Ini berlaku secara peringkat antarabangsa dan di Malaysia, kita juga dapati ada agensi yang bukan dilesenkan dan tidak diiktiraf TH yang menawarkan pakej kononnya visa furada,” katanya.

Beliau berharap agar umat Islam di Malaysia tidak terpedaya dengan iklan-iklan yang dikeluarkan ini.

Syed Saleh juga mengingatkan individu atau syarikat yang menawarkan visa furada tanpa lesen bahawa mereka boleh dikenakan tindakan mengikut Akta TH, iaitu kesalahan mengiklan atau mengendalikan haji tanpa mempunyai lesen daripada TH.

Beliau menyarankan rakyat Malaysia memilih antara 20 agensi pelancongan atau dikenali sebagai Pengelola Jemaah Haji (PJH) untuk mengendalikan ibadah haji secara pakej, dengan harga RM35,000 ke atas dan kuota yang sememangnya diperoleh untuk TH dan Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


3MIT: Muzakarah rintis kepimpinan masyarakat madani

Awal majlis, ayat suci al-Quran surah an-Nahl, ayat 88-93 telah dibacakan oleh Mohd Mustaqim Abdul Jalil sebelum nyanyian lagu IKRAM oleh semua yang hadir. Pengarah 3MIT merangkap Pengerusi JK Masyarakat Madani Negeri, Fakhrul Anuar Mohd Zulkawi memberikan ucapan penghargaan diikuti dengan ucapan aluan oleh Timbalan YDP IKRAM Terengganu, Hj Nawawi Yusuf yang menekankan aspek penjagaan kualiti diri selepas berakhirnya Ramadan dan usaha menggiatkan amal bersama masyarakat di medan.

Nyanyian lagu IKRAM, ucapan Fakhrul (tengah) dan Hj Nawawi (kanan).

Presiden, Dr Mohd Parid turut menyampaikan ucaptama yang bertajuk “Memimpin Ummah Memimpin Masyarakat” yang juga merupakan Misi Perancangan IKRAM 2012-2015. Beliau menekankan usaha pemerkasaan organisasi IKRAM serta kesediaan ahli-ahli IKRAM di dalam memimpin perubahan ke arah perlaksanaan syariat Islam sepenuhnya di negara ini menjelang tahun 2020.

Ianya perlu dilakukan menerusi pentarbiahan ahli dan rakyat secara komprehensif dan berterusan serta usaha mendapatkan sokongan rakyat dan pengaruh massa. Engagement juga perlu dilakukan dengan masyarakat majmuk melepasi sempadan agama dan bangsa serta memastikan wujudnya negara madani atau sivil. Negara sivil atau madani yang dimaksudkan ialah negara yang berperaturan di mana budaya Syura subur di kalangan pemerintah dan rakyat. Ianya sebuah masyarakat hadhariah (maju) yang dijana menerusi kebijaksanaan manusia dan kepimpinan wahyu.

Justeru, IKRAM perlu menjadi sebuah gerakan kontemporari yang tersohor yang mempunyai ramuan penyelesaian untuk umat manusia supaya wujud perubahan yang mendasar di negara ini yang membawa kedua-dua misi Islam dan kemanusiaan. IKRAM perlu berusaha menggerakkan pembaikan negara dan pengurusannya  demi kebaikan rakyat agar negara mampu membuat pacuan dan lompatan yang lebih jauh yang membawa limpahan manfaat kepada rakyat. Hari ini negara berhadapan bukan sahaja ketirisan dan penyelewengan tetapi juga bebanan hutang yang semakin parah.

Muzakarah ini juga menampilkan pembentangan utama iaitu “Konsep Dan Pengoperasian Masyarakat Madani” yang disampaikan oleh Naib Presiden IKRAM, Hj Syed Ibrahim Syed Noh merangkap Pengerusi Jawatankuasa Masyarakat Madani Pusat. Beliau menekankan, dalam usaha memimpin ummah dan memimpin masyarakat, IKRAM perlu meletakkan dirinya sebagai sebagai rujukan ummah, diberikan kepercayaan, diterima kepemimpinannya dan menjadi jurubicara ummah.

Dalam konteks ini, IKRAM perlu menempatkan dirinya dalam umat sebagai pemimpin gabungan barisan organisasi Islam yang diinstitusikan serta memimpin gabungan organisasi masyarakat madani pelbagai agama, ideologi dan kaum. Ini bagi merealisasikan 6 sasaran strategik yang terdapat dalam Perancangan IKRAM di bawah KRA Ummah dan Masyarakat. Beliau juga turut mengupas 7 skop masyarakat madani yang berusaha memenuhi maqasid syariah termasuk keehsanan, pemerkasaan rakyat, kedaulatan, tadbir urus baik, demokrasi, hak asasi manusia dan keadilan.

Program ini juga diserikan dengan sesi dialog selama sejam dengan peserta muzakarah bersama Presiden dan Naib Presiden IKRAM. Pelbagai isu diajukan termasuk isu perlaksanaan hudud di negara ini, negara sekular dan negara sivil, isu pengambilan pinjaman dengan IMF serta isu kebajikan masyarakat yang dilaksanakan oleh IKRAM.

Presiden, pada akhir dialog, menggesa ahli agar terus tajarrud dan passionate terhadap dakwah serta terus beriltizam melaksanakan pembinaan diri. Ahli-ahli juga perlu bersikap terbuka di dalam menangani isu-isu ummah dan berusaha mendapatkan hikmah yang merupakan barang carian orang Islam. Beliau turut melancarkan Tabung Masyarakat Madani (TMM), sebagai usaha menjana program-program masyarakat madani di negeri ini menerusi sumber kewangan yang berterusan. Sebanyak RM1,273.40 telah dikumpulkan untuk TMM ini.

Peserta-peserta 3MIT juga telah mengadakan bengkel masyarakat madani pada sesi sebelah petang. Sebanyak lima kumpulan bengkel telah diadakan mengikut daerah IKRAM di negeri ini. Hampir separuh peserta bengkel kali ini berusia kurang dari 30 tahun. Ini satu perkembangan yang baik bila menggabungkan ahli veteran bersama dinamika orang muda. Dua aspek utama di dalam KRA Ummah dan Masyarakat telah dibincangkan dan semua cadangan serta resolusi kumpulan bengkel ini akan dimajukan ke dalam mesyuarat IKRAM Negeri selepas ini untuk diperhalusi lagi.

YDP IKRAM Terengganu, Ust Hj Lokman Dato’ Awang dalam ucapan penutup program, menyeru agar setiap ahli meletakkan sasaran penglibatan dakwahnya bersama masyarakat. Setiap pertemuan mingguan ahli mestilah diisi dengan agenda masyarakat agar ianya sentiasa segar dalam kegiatan dakwah dan tarbiah.

Sumber: 3MIT berjaya kumpul hampir 200 orang


Pentaksiran pendidikan IQRA dibentang di persidangan antarabangsa

Dalam persidangan yang berlangsung di Oxford University pada 9-14 September lalu, terdapat beberapa respon positif yang diterima daripada delegasi persidangan mengenai pembentangan “Using International Quality Range Assessment (IQRA) for Students Development”.

Stuart Shaw, Head of Research Cambridge International (Cambridge Assessment) menganggap IQRA mempersembahkan satu definisi pencapaian yang baru, hampir berbeza dengan definisi tradisi.

“IQRA presents a new definition of achievement, quite different from its traditional definition. I really like this new word becomingness.”

Bagi Pengarah International Program Vretta, Dr Graham Orpwood pula berkata, IQRA menampilkan kaedah pentaksiran yang berbeza, yang mahukan pelajar sendiri memberitahu siapa mereka.

“IQRA presents a different way of assessment. Instead of us telling the students who they are. IQRA wants the students themselves to tell us who they are.”

Ustaz Megat Mohamed Amin sempat bergambar bersama Presiden International Association for Educational Assessment (IAEA), Dr Randy Bennett semasa persidangan berlangsung

Menurut Ustaz Megat Mohamed Amin, IKRAM MUSLEH akan terus berbincang dengan beberapa badan berautoriti antarabangsa agar IQRA boleh diguna pakai oleh sekolah-sekolah di seluruh dunia.

Tambahnya, buat masa ini, pentaksiran IQRA telah diguna pakai di beberapa sekolah di Malaysia, Indonesia, Thailand, Sri Lanka dan Pakistan.

IQRA merupakan satu projek yang dibangun bersama oleh beberapa agensi pendidikan nasional dan juga antarabangsa termasuk IKRAM MUSLEH bagi memperkenalkan satu kaedah baru dalam menilai kemenjadian diri para pelajar.

Selain menyertai Persidangan Antarabangsa IAEA, beliau juga telah berpeluang membuat lawatan ukhuwah ke sekolah-sekolah yang ditubuhkan oleh saudara Yusuf Islam iaitu Islamia Primary School, Islamia Girls School dan Brondesbury College di London.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Adakah al-Quran Wahyu Tuhan? Apa Buktinya?

Berdasarkan pengalaman para pendakwah, antara perkara lazim yang ditanyakan oleh bukan Muslim mengenai Islam adalah berkaitan al-Quran. Paling asas soalan mereka ialah,“Benarkah al-Quran wahyu Tuhan? Jika benar, apa buktinya?”

Sebagai Muslim, alangkah baiknya jika kita mempunyai sedikit pengetahuan untuk merungkai persoalan tersebut.

Malah, kebenaran al-Quran sebagai wahyu Tuhan merupakan perkara pokok yang perlu kita jelaskan, lebih-lebih lagi kepada mana-mana individu bukan Islam yang berminat untuk memahami ajaran Islam.

Jika kita dapat membuktikan al-Quran sebagai wahyu Tuhan, secara tidak langsung kita juga sebenarnya telah dapat membuktikan kewujudan Tuhan.

Keimanan kepada kitab-kitab merupakan salah satu cabang Rukun Iman. Dalam al-Quran, Allah menceritakan tentang kitab-kitab yang diturunkan kepada rasul-rasul, antaranya ialah kitab Taurat kepada Nabi Musa a.s., kitab Zabur kepada Nabi Daud a.s. dan kitab Injil kepada Nabi Isa a.s. Hal ini terkandung dalam ayat-ayat yang berikut:

“Sesungguhnya Kami telah menurunkan kitab TAURAT di dalamnya (ada) petunjuk dan cahaya (yang menerangi), yang dengan Kitab itu diputuskan perkara orang-orang Yahudi oleh nabi-nabi yang menyerah diri kepada Allah, oleh orang-orang alim mereka dan pendeta-pendeta mereka, disebabkan mereka diperintahkan memelihara kitab-kitab Allah dan mereka menjadi saksi terhadapnya…” (Al-Maaidah 5 : 44)

“Dan Tuhanmu lebih mengetahui siapa yang (ada) di langit dan di bumi. Dan sesungguhnya telah Kami lebihkan sebahagian nabi-nabi itu atas sebahagian (yang lain), dan kami berikan ZABUR (kepada) Daud.” (Al-Israa’ 17 : 55)

“Dan Kami iringkan jejak mereka (nabi-nabi Bani Israel) dengan Isa putera Maryam, membenarkan kitab yang sebelumnya iaitu Taurat, dan Kami telah memberikan kepadanya kitab INJIL sedang di dalamnya (ada) petunjuk dan cahaya (yang menerangi), dan membenarkan kitab yang sebelumnya iaitu Taurat. Dan menjadi petunjuk serta pengajaran untuk orang-orang yang bertakwa.” (Al-Maaidah 5 : 46)

Selain kitab-kitab tersebut, kita turut meyakini bahawa Allah pernah menurunkan kitab-kitab yang lain, namun Allah tidak menjelaskan secara lanjut nama-nama kitab tersebut dan kepada siapa ia diturunkan.

“Dan sesungguhnya Kami telah mengutus beberapa rasul sebelum kamu dan Kami memberikan kepada mereka isteri-isteri dan keturunan. Dan tidak ada hak bagi seorang Rasul mendatangkan sesuatu ayat (mukjizat) melainkan dengan izin Allah. Bagi tiap-tiap masa ada Kitab (yang tertentu).” (Ar-Ra’d 13 : 38)

Al-Quran merupakan kitab terakhir yang diturunkan oleh Allah kepada Nabi Muhammad SAW dalam bahasa Arab. Wahyu al-Quran turun secara beransur-ansur kepada baginda selama 23 tahun melalui perantaraan malaikat Jibril.

Al-Quran juga merupakan mukjizat terbesar Rasulullah SAW, malah satu-satunya mukjizat baginda yang dapat kita tatapi sehingga ke hari ini.

Berbeza dengan kitab-kitab sebelum ini yang menjadi panduan hanya kepada umat tertentu, di tempat tertentu dan pada masa tertentu, al-Quran adalah manual daripada Tuhan untuk semua manusia sehingga Hari Kiamat.

“Bulan Ramadan adalah (bulan) yang di dalamnya diturunkan al-Quran sebagai PETUNJUK BAGI MANUSIA dan penjelasan-penjelasan mengenai petunjuk itu dan pembeza (antara yang benar dan yang batil)…” (Al-Baqarah 2 : 185)

Kebenaran al-Quran sebagai wahyu Tuhan boleh dibuktikan melalui proses pemeliharaan al-Quran itu sendiri.

Sehingga kini al-Quran yang turun pada sekitar 1,400 tahun dahulu tidak pernah mengalami sebarang penambahan atau perubahan pada ayat-ayatnya, walaupun satu huruf. Malah ia akan tetap asli selama-lamanya kerana Allah telah berjanji akan memeliharanya.

“Sesungguhnya Kamilah yang menurunkan al-Quran dan pasti Kami (pula) yang memeliharanya.” (Al-Hijr 15 : 9)

Salah satu bentuk proses pemeliharaan al-Quran adalah melalui hafalan. Sejak al-Quran diturunkan, para sahabat menghafal ayat-ayat al-Quran yang dibacakan oleh baginda Rasulullah SAW kepada mereka.

Tradisi hafalan ini diteruskan pada zaman khulafa’ rasyidin dan zaman kemudiannya, malah banyak madrasah telah didirikan bagi melahirkan para penghafaz al-Quran.

Al-Quran juga merupakan satu-satunya kitab agama di dunia yang dihafal seluruh isi kandungannya oleh jutaan manusia, dari dulu hingga kini.

Disebabkan begitu ramai manusia yang menghafal al-Quran, adalah mustahil bagi mana-mana individu atau kumpulan manusia yang dapat mengubah isi kandungan al-Quran.

Analoginya, jika saya nyanyikan lagu ‘Negaraku’ seperti berikut, “Negaraku, tanah tumpahnya airku..” Saya percaya ramai rakyat Malaysia akan tahu kesalahan nyanyian saya. Bagaimana mereka boleh tahu? Kerana kita rakyat Malaysia menghafal lirik lagu Negaraku.

Satu lagi bentuk pemeliharaan al-Quran adalah melalui proses penulisan al-Quran. Sewaktu zaman Rasulullah SAW, baginda telah melantik beberapa orang sahabat untuk menjadi jurutulis rasmi Al-Quran.

Antara mereka yang terkenal ialah Zaid bin Thabit, Ibnu Mas’ud, Ubay bin Kaab dan Zubair bin al-Awwam. Selain mereka, terdapat juga sahabat-sahabat lain yang menulis ayat-ayat al-Quran untuk simpanan peribadi mereka.

Namun pada zaman Ar-Rasul, penulisan al-Quran masih dalam bentuk lembaran-lembaran yang terpisah dan belum dibukukan secara lengkap dan sempurna.

Mushaf al-Quran yang pertama hanya wujud pada zaman Khalifah Abu Bakar As-Siddiq. Kemudian pada zaman Khalifah Uthman bin Affan, mushaf Al-Quran tersebut dibuat beberapa salinan dan dihantar ke wilayah-wilayah Islam yang utama.

Pada hari ini dikatakan manuskrip asal dan salinan-salinan al-Quran tersebut masih dipelihara di beberapa muzium utama di dunia iaitu di Museum of Tashkent, Uzbekistan (manuskrip asal), Topkapi Museum, Istanbul (Turkey), Library of Congress, Washington D.C. (Amerika Syarikat), Chester Beatty Museum, Dublin (Ireland) dan London Museum (England).

Kebenaran al-Quran sebagai kalam Tuhan juga boleh dibuktikan melalui ayat-ayat yang terkandung di dalam kitab tersebut. Apabila diperhatikan kepada ayat-ayat berkaitan, tidak mungkin ia dikarang atau direka oleh Nabi Muhammad SAW mahupun manusia lain, sebaliknya benar-benar datang daripada Tuhan.

Misalnya, ayat-ayat al-Quran menceritakan tentang kisah-kisah silam yang berlaku beribu-ribu tahun dahulu yang tidak pernah diketahui oleh masyarakat Arab pada ketika al-Quran diturunkan.

Menariknya, kisah-kisah tersebut disahkan benar melalui penemuan dan penyelidikan arkeologi pada dunia moden. Antaranya ialah kisah kaum-kaum terdahulu yang telah menolak para rasul yang diutuskan kepada mereka dan kemudian dipupuskan oleh Allah daripada muka bumi ini.

“Apakah tidak sampai kepada mereka berita (tentang) orang-orang yang sebelum mereka, (iaitu) kaum Nuh, ‘Ad, Thamud, kaum Ibrahim, penduduk Madyan, dan (penduduk) negeri-negeri yang telah musnah? Telah datang kepada mereka rasul-rasul dengan membawa bukti-bukti yang nyata; Allah tidak menzalimi mereka, tetapi merekalah yang menzalimi diri mereka sendiri.” (At-Taubah 9 : 70)

Dalam al-Quran terdapat banyak ayat yang menceritakan kisah Nabi Nuh a.s. dan kaumnya yang menolak seruan baginda untuk mentauhidkan Allah.

Kaum Nabi Nabi Nuh a.s. yang ingkar telah ditenggelamkan dalam banjir besar, manakala golongan yang beriman telah diselamatkan oleh Allah.

Melalui kajian arkeologi, peristiwa ini dipercayai berlaku di sekitar kawasan dataran Mesopotamia yang mana kesan-kesan satu banjir besar telah ditemui di bandar-bandar utama yang terletak di kawasan tersebut iaitu bandar Ur, Erech, Kish dan Shuruppak pada sekitar milenium ketiga sebelum Masihi.

“Maka mereka mendustakannya (Nuh) lalu Kami selamatkan dia dan orang-orang yang bersamanya di dalam kapal, Kami tenggelamkan orang-orang yang mendustakan ayat-ayat Kami, sesungguhnya mereka adalah kaum yang buta (mata hatinya).” (Al-A’raaf 7: 64)

Al-Quran juga menceritakan tentang kaum ‘Ad yang turut dibinasakan oleh Allah kerana menolak dakwah Nabi Hud a.s. Ribut pasir yang dahsyat dan berterusan selama beberapa hari telah sama sekali melenyapkan mereka.

Pada awal 1990-an, ahli-ahli arkeologi telah menemui kesan-kesan penduduk daripada timbunan-timbunan pasir di sebuah bandar purba bernama ‘Uber’ yang mengesahkan kewujudan kaum ‘Ad pada suatu masa dahulu.

“Adapun kaum ‘Ad maka mereka telah dibinasakan dengan angin yang sangat dingin lagi amat kencang, yang Allah menimpakan angin itu kepada mereka selama tujuh malam dan lapan hari terus-menerus; maka kamu lihat kaum ‘Ad pada waktu itu mati bergelimpangan seakan-akan mereka tunggul pohon kurma yang telah kosong (lapuk).” (Al-Haqqah 69 : 6-7)

Selain itu, melalui al-Quran juga kita mengetahui kisah kaum Thamud yang dihancurkan oleh Allah kerana pendustaan mereka terhadap seruan dan amaran Nabi Saleh a.s.

Hari ini sumber-sumber arkeologi telah mengesahkan kewujudan kaum yang dikenali sebagai Thamud yang pernah mendiami bandar ‘al-Hijr’ dan mereka mempunyai kemahiran seni ukiran batu.

“Dan orang-orang yang zalim itu dibinasakan oleh satu letusan suara yang menggempakan bumi, lalu menjadilah mereka mayat-mayat yang tersungkur di tempat tinggal masing-masing. (Mereka punah-ranah) seolah-olah mereka tidak pernah tinggal di situ. Ketahuilah! Sesungguhnya kaum Thamud itu kufurkan Tuhan mereka. Ketahuilah! Sesungguhnya kebinasaanlah akhirnya bagi kaum Thamud.” (Hud 11 : 67-68)

Al-Quran juga boleh dibuktikan kebenarannya melalui bahasa al-Quran itu sendiri. Ketika Nabi Muhammad SAW membacakan ayat-ayat al-Quran kepada kaum kafir Quraisy yang terkenal hebat dalam kefasihan, balaghah dan kesusasteraan Arab, mereka berasa takjub dengan ketinggian bahasa al-Quran.

Ini diakui sendiri oleh salah seorang tokoh syair mereka iaitu al-Walid bin Mughirah yang pernah mengatakan, “Demi Allah, tidak ada seorang pun antara kamu (bangsa Quraisy) yang lebih tahu tentang syair-syair daripadaku, dan tidak ada pula yang lebih mengetahui rajaz, qasidahnya dan syair-syair jin selain diriku.”

“Demi Allah, tidak ada satu pun daripada apa yang dibaca Muhammad menyerupai ini semua. Demi Allah, sesungguhnya ungkapan yang disampaikannya sangat manis dan apa yang dituturkannya sangat indah.” (Riwayat al-Hakim)

Terdapat juga dalam kalangan mereka yang menuduh Rasulullah SAW sebagai tukang sihir dan penyair apabila dibacakan ayat-ayat al-Quran kepada mereka.

Namun apabila Allah mencabar mereka untuk mendatangkan kitab sebanding dengan al-Quran, mereka tidak mampu untuk menyahutnya. Jangankan sepuluh surah, satu surah yang pendek seperti  surah al-Ikhlas pun mereka tidak mampu untuk membuatnya.

“Katakanlah, ‘Sesungguhnya jika manusia dan jin berkumpul untuk membuat yang serupa (dengan) al-Quran ini, mereka tidak akan dapat membuat yang serupa dengannya, sekalipun mereka saling membantu antara satu sama lain.’” (Al-Israa’ 17 : 88)

“Bahkan mereka mengatakan, ‘Dia (Muhammad) telah membuat-buat al-Quran itu.’ Katakanlah, ‘(Kalau demikian), datangkanlah sepuluh surah semisal dengannya (al-Quran) yang dibuat-buat, dan ajaklah siapa saja di antara kamu yang sanggup selain Allah, jika kamu orang-orang yang benar.’” (Hud 11 : 13)

“Dan jika kamu meragukan (al-Quran) yang Kami turunkan kepada hamba Kami (Muhammad), maka buatlah satu surah semisal dengannya dan ajaklah penolong-penolongmu selain Allah, jika kamu orang-orang yang benar.” (Al-Baqarah 2 : 23)

Kehebatan dan kejituan gaya bahasa al-Quran juga telah menyebabkan ada dalam kalangan pemuka Arab Quraisy yang memeluk agama Islam. Satu contoh yang popular ialah Saidina Umar al-Khattab.

Sebelum Islam, beliau adalah antara individu yang sangat memusuhi Rasulullah s.a.w. Namun dalam satu peristiwa, setelah beliau mendengar ayat-ayat al-Quran daripada surah Taahaa yang dibaca oleh adiknya iaitu Fatimah yang telah memeluk Islam, hati beliau menjadi lembut dan terpesona dengan keindahan ayat-ayat al-Quran tersebut, lantas dikurniakan hidayah oleh Allah untuk kembali kepada fitrah.

“Taahaa. Kami tidak menurunkan al-Quran kepadamu (wahai Muhammad) supaya engkau menanggung kesusahan. Hanya untuk menjadi peringatan bagi orang-orang yang takut yang melanggar perintah Allah. Al-Quran diturunkan daripada Tuhan yang menciptakan bumi dan langit yang tinggi. Iaitu Allah Ar-Rahman, yang bersemayam di atas ‘Arasy.” (Taahaa 20 : 1-5)

Selain itu, kebenaran al-Quran juga boleh dibuktikan melalui ayat-ayatnya yang menceritakan tentang ilmu yang tidak diketahui oleh umat manusia pada ketika ia diturunkan, yang kita kenali hari ini sebagai ilmu sains.

Al-Quran bukanlah kitab sains, namun ia dipenuhi dengan ayat-ayat yang menceritakan perkara-perkara berkaitan ilmu sains seperti kosmologi, astronomi, geologi, embriologi, oseanografi dan banyak lagi yang selari dengan penemuan-penemuan saintifik.

Contohnya, al-Quran menceritakan tentang langit dan bumi yang dahulunya bersatu padu dan setiap hidupan berasal daripada air dalam ayat berikut (yang bermaksud):

“Dan apakah orang-orang kafir tidak mengetahui bahawa langit dan bumi kedua-duanya dahulunya menyatu, kemudian Kami pisahkan antara kedua-duanya; dan Kami jadikan segala sesuatu yang hidup berasal daripada air; maka mengapa mereka tidak beriman?” (Al-Anbiyaa’ 21 : 30)

Al-Quran juga menjelaskan peranan gunung sebagai pasak bumi dalam ayat berikut (yang bermaksud):

“Dan gunung-gunung Dia pancangkan dengan teguh.” (Al-Nazi’at 79 : 32)

Al-Quran turut menyatakan bahawa manusia akan berasa sesak nafas apabila berada di tempat tinggi, seperti dalam ayat berikut (yang bermaksud):

“Barang siapa dikehendaki Allah akan mendapat hidayah (petunjuk), Dia akan membukakan dadanya untuk (menerima) Islam. Dan barang siapa dikehendaki-Nya menjadi sesat, Dia jadikan dadanya sempit dan sesak, seakan-akan dia (sedang) mendaki ke langit. Demikianlah Allah menimpakan seksa kepada orang-orang yang tidak beriman.” (Al-An’am 6 : 125)

Ayat mengenai proses kejadian manusia pula disebut dalam ayat berikut (yang bermaksud):

“Dan sesungguhnya Kami telah menciptakan manusia daripada suatu saripati (berasal) dari tanah. Kemudian Kami jadikan saripati itu air mani (yang disimpan) dalam tempat yang kukuh (rahim). Kemudian air mani itu Kami jadikan segumpal darah, lalu segumpal darah itu Kami jadikan segumpal daging, dan segumpal daging itu Kami jadikan tulang-belulang, lalu tulang-belulang itu Kami bungkus dengan daging. Kemudian Kami jadikan dia makhluk yang (berbentuk) lain. Maka Maha sucilah Allah, Pencipta yang Paling Baik.” (Al-Mukminun 23 : 12-14)

Jika manusia pada waktu itu tidak mempunyai apa-apa pengetahuan mengenai ilmu sains seperti yang disebut dalam ayat-ayat al-Quran di atas, ditambah pula dengan ketiadaan kemudahan dan teknologi sains yang canggih, maka dari mana ayat-ayat ini datang? Sudah tentu ia bukan rekaan manusia, sebaliknya datang daripada Tuhan yang Maha Berkuasa.

Ramai tokoh saintis dalam dunia moden telah memeluk agama Islam disebabkan ilmu yang mereka kuasai diceritakan oleh al-Quran. Antara mereka ialah Profesor Tagatat Tejasen dari Thailand yang merupakan seorang saintis yang cukup arif mengenai bidang anatomi (struktur tubuh manusia).

Beberapa dekad yang lampau, setelah berdialog dengan beberapa orang ilmuwan Islam mengenai anatomi kulit manusia dan meneliti hasil pengkajian Profesor Keith Moore dari Kanada (seorang yang amat dikagumi oleh beliau) mengenai persamaan ilmu embriologi moden dan anatomi dengan ayat yang telah disebut dalam al-Quran, Profesor Tagatat akhirnya melafazkan syahadah. Ayat tersebut adalah seperti berikut (yang bermaksud):

“Sesungguhnya orang yang kufur terhadap ayat Kami, kelak Kami akan masukkan mereka ke neraka. Setiap kali kulit mereka hangus, kami gantikan kulit mereka dengan kulit lain supaya mereka merasakan azab. Sesungguhnya Allah Maha Perkasa lagi Maha Bijaksana.” (An-Nisaa’ 4 : 56)

Dalam kisah yang lain, seorang ahli lautan dari Perancis yang bernama Jacques Yves Costeau telah menemui beberapa kumpulan mata air yang tawar tidak bercampur dengan air laut yang masin di sekelilingnya, seolah-olah ada dinding yang membatasi kedua-duanya daripada bercampur.

Setelah beliau ditunjukkan ayat-ayat daripada al-Quran oleh seorang ilmuan Islam berkaitan fenomena ini, beliau kemudiannya memeluk agama Islam kerana berasa takjub dengan mukjizat al-Quran tersebut. Ayat-ayat tersebut adalah seperti berikut (yang bermaksud):

“Dia membiarkan dua lautan mengalir yang kedua-duanya kemudian bertemu. Antara kedua-duanya ada batas yang tidak dilampaui masing-masing.” (Ar-Rahman 55 :19-20)

“Dan Dialah yang membiarkan dua laut mengalir (berdampingan); yang ini tawar dan segar dan yang lain sangat masin lagi pahit; dan Dia jadikan antara kedua-duanya dinding dan batas yang tidak tembus.” (Al-Furqaan 25 : 53)

Fakta-fakta yang telah dijelaskan di atas hanyalah sebahagian kecil daripada sekian banyak hujah yang boleh digunakan untuk membuktikan kebenaran al-Quran sebagai wahyu Tuhan.

Pada masa yang sama, ia juga diharap dapat menangkis tohmahan golongan yang menuduh al-Quran adalah rekaan Nabi Muhammad SAW. Kita meyakini bahawa al-Quran merupakan mukjizat dan keajaibannya tidak akan berhenti sehingga akhir zaman.

Sebagai Muslim, mari kita kongsikan kebenaran kitab al-Quran ini kepada rakan-rakan bukan Islam di sekeliling kita yang masih belum mendapat maklumat tentang isi kandungan al-Quran.

Semoga Allah membuka pintu hati mereka untuk kembali kepada agama Islam, agama fitrah untuk manusia sejagat.

Wan Muhammad Wan Ibrahim adalah Pengarah Jabatan Pengurusan Daie dan Sukarelawan, Hidayah Centre Foundation dan Ketua Jawatankuasa Dakwah IKRAM Negeri Selangor.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rayuan Ramadan 2021 sasar sumbangan RM1.5 juta

“Ini kerana, situasi semasa memperlihatkan ramai yang telah terjejas akibat pandemik Covid- 19, hilang pekerjaan serta sumber pendapatan untuk menyara diri dan keluarga dan memerlukan santunan bagi meneruskan kehidupan,” kata Ketua Pegawai Eksekutif Yayasan Ikram Malaysia, Tuan Kamsani Nasir.

Menurutnya, keseluruhan agihan hasil daripada Kempen Rayuan Ramadan tahun 2020 telah memberi manfaat kepada lebih 50,813 orang daripada 1,531 keluarga. Bantuan yang diberikan berupa sumbangan pek makanan, iftar dan sahur, bantuan bencana serta bantuan kepada OKU.

“Kempen Rayuan Ramadan telah dilaksanakan semenjak tahun 1999 lagi yang mana ketika itu ia diselenggarakan di bawah jenama i-Bantu.”

Jelasnya, kempen ini telah berjaya memberi impak besar kepada golongan B40 termasuk OKU dari segi pendidikan, infrastruktur, kesihatan serta bantuan keperluan kepada mereka yang ditimpa kepayahan dan berkeperluan.

“Alhamdulillah, sehingga tahun 2020, pelbagai agensi termasuklah dari luar negara telah bekerjasama dan memberikan kepercayaan untuk menyalurkan sumbangan kepada golongan yang memerlukan melalui Yayasan Ikram Malaysia,” tambah Kamsani.

Pelancaran kempen itu telah dirasmikan oleh Pengerusi Lembaga Pemegang Amanah, Yayasan Ikram Malaysia, Profesor Datuk Dr Mohamed Hatta Shaharom bertempat di Majlis Kebajikan dan Pembangunan Masyarakat Kebangsaan Malaysia (MAKPEM) pada Sabtu, 27 Mac lalu.

“Orang yang berinfak sewaktu dalam keadaan sukar, bagi mereka pahala yang besar di sisi Tuhannya. Mereka tidak akan ada rasa ketakutan untuk menjadi miskin serta berdukacita,” kata beliau yang memetik ayat 274 daripada surah al-Baqarah.

Tambahnya lagi, mereka yang mampu untuk memberi akan senantiasa dialu-alukan sementara yang memerlukan bantuan pula akan diraikan keperluan mereka.

Majlis itu turut dihadiri Ahli Lembaga Pemegang Amanah, Profesor Madya Haji Ainullotfi Abdul Latif dan juga penerima-penerima bantuan yang menerima bantuan fidyah dan peranti pembelajaran.

Cikgu Suzana Saad@Adam selaku guru pengiring Sekolah Kebangsaan Wangsa Maju Seksyen 1 mengucapkan ribuan terima kasih kepada Yayasan Ikram Malaysia atas sumbangan peranti pembelajaran yang telah disumbangkan kepada murid-murid terpilih daripada sekolahnya.

Ketika ditemu bual, salah seorang murid memaklumkan bahawa sebelum ini beliau hanya berkongsi satu komputer riba ibu dengan bergilir-gilir bersama enam orang adik-beradik yang lain.

Mereka yang berminat untuk menyumbang bagi Kempen Rayuan Ramadan, bolehlah melayari pautan https://yayasan.ikram.org.my/rayuan-ramadan/ atau menyalurkannya ke akaun Yayasan Ikram Malaysia (562142404402 – Maybank) dengan rujukan ‘RR21’.


Hentikan Politiking, Tumpukan Usaha Pulihkan Negara

Pertubuhan IKRAM Malaysia (IKRAM) mengikuti dengan penuh prihatin perkembangan politik mutakhir berhubung ura-ura ada pihak berhasrat untuk menjatuhkan kerajaan persekutuan.

IKRAM menggesa semua pihak agar menghentikan politiking yang menggugat kestabilan politik dan merencatkan usaha untuk memulihkan negara pascapandemik Covid-19.

Ketidakstabilan politik pasca-PRU14 tidak boleh diulang kerana mudaratnya yang menjejaskan kesejahteraan rakyat dan membantutkan usaha pembangunan negara.

Pasca PRU15, semua ahli politik di pihak kerajaan mahupun pembangkang seharusnya berperanan untuk menjaga kebajikan rakyat dan mengeluarkan negara daripada pelbagai kemelut yang melanda.

Ahli-ahli politik perlu membuktikan komitmen mereka untuk menyantuni rakyat dan seterusnya mengembalikan kepercayaan rakyat kepada sistem demokrasi di negara ini.

Dalam masa terdekat, semua pihak hendaklah memberi fokus untuk memulihkan negara dari semua sudut melalui kecekapan penyampaian perkhidmatan, daya saing, kesejahteraan sosial, perpaduan, kesihatan, pendidikan, kebajikan, alam sekitar dan sebagainya.

Kerajaan persekutuan pula perlu melaksanakan perubahan yang telah dijanjikan, memperbetulkan kesilapan dan membuktikan prestasi melalui hasil yang cemerlang.

IKRAM menyeru semua pihak untuk mendukung usaha-usaha kerajaan dalam menyantuni kebajikan rakyat serta memacu kemajuan, kestabilan dan kemakmuran negara.

Sebagai rakan strategik dalam membangunkan negara, IKRAM komited untuk bekerjasama dengan semua pihak dalam usaha untuk memulihkan dan seterusnya membawa negara ke tahap yang lebih baik.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bola Sepak Indonesia: Rusuhan Membawa Korban

Dunia bola sepak Indonesia gempar berikutan kekecohan di Stadium Kanjuruhan, Malang, Jawa Timur, selepas tamat perlawanan Arema FC menentang Persebaya Surabaya, pada malam Sabtu lalu.

Keputusan perlawanan menyaksikan Arema FC tewas 2-3 kepada Persebaya Surabaya, dan ia merupakan kekalahan pertama dalam tempoh lebih dua dekad kepada musuh ketatnya.

Kekalahan skuad Singo Edan itu mencetuskan kemarahan penyokong Arema FC yang pantas berlari ke bilik persalinan selepas pengadil meniup wisel menandakan tamat perlawanan.

Insiden itu menyebabkan pemain Arema FC dan Persebaya Surabaya tidak berjabat tangan selepas perlawanan tamat.

Berikutan itu, penyokong kedua-dua pasukan menceroboh padang hingga pihak berkuasa terpaksa menyelamatkan pemain bola sepak itu.

Dalam pada itu, penyokong yang turun ke arah padang mengejar pemain dan ada yang membaling objek tumpul sebagai tanda protes.

Kelengkapan perlawanan dan kemudahan dalam padang termasuk kerusi, papan iklan, jaringan gol turut dirosakkan sebagai tanda protes kerana kecewa dengan keputusan tersebut.

Selain itu, kenderaan polis juga turut menjadi sasaran ketidakpuasan hati mereka.

Susulan kenyataan rasmi Persebaya Surabaya di Twitter, pasukan itu menjelaskan bahawa semuanya dalam keadaan baik dan pasukan itu telah berehat di Stadium Kanjuruhan sebelum selamat kembali ke tempat masing-masing.

“Pasukan tersebut meninggalkan kawasan stadium dan terus ke tempat berkumpul supaya segera pulang ke Surabaya dan berehat,” katanya menerusi akaun rasmi Persebaya Surabaya.

Sementara itu, pemain Arema FC dilaporkan telah membantu mangsa yang terkorban. Dilaporkan, suasana di dalam Stadium Kanjuruhan kecoh selepas pihak berkuasa didakwa hanya menyelamatkan pemain.

Berdasarkan laporan wartawan Kompas TV, Muhammad Tiawan, penyokong bergegas turun ke padang selepas pergaduhan itu.

Setelah keadaan menjadi tidak terkawal ekoran terlalu ramai penyokong yang memasuki padang, pihak polis menggunakan gas pemedih mata bagi meleraikan penyokong yang membuat rusuhan.

Akibatnya, penyokong sesak nafas dan pengsan sehingga ada yang terkorban. Keadaan di Stadium Kanjuruhan hanya kembali tenang dua jam selepas insiden itu berlaku.

Terdahulu, jurucakap polis mengesahkan angka kematian akibat rusuhan penyokong di Stadium Kanjuruhan meningkat kepada 129 orang.

Polis Wilayah Republik Indonesia (Polda) Jawa Timur mengeluarkan data terkini jumlah mangsa kekecohan yang berlaku selepas perlawanan antara Arema FC dengan Persebaya Surabaya.

Berdasarkan data terbaru yang dikeluarkan Polda Jawa Timur, jumlah korban yang tewas dalam tragedi di Stadium Kanjuruhan Sabtu lalu meningkat dari 127 orang menjadi 129 orang.

“Awalnya 127 kini bertambah dua menjadi 129 korban. Ya,” kata Ketua Humas Polda Jawa Timur Kombes Pol Dirmanto sebagaimana yang dilaporkan TribunJatim.com.

Beliau berkata, jumlah mangsa yang maut terdiri daripada penyokong Arema FC dan dua anggota polis yang bertugas iaitu Brigadier Andik dan Brigedier Fajar.

Selain kecewa kerana tewas kepada Bajul Ijo, rekod Arema yang tidak pernah tewas kepada Persebaya di laman sendiri selama 23 tahun juga lebur.

Inilah yang mencetuskan kemarahan penyokong Arema FC dan akhirnya menceroboh masuk padang dan berlakunya rusuhan.

Ketua Polis Wilayah Jawa Timur Inspektor Jeneral Nico Afinta menjelaskan, ketika rusuhan itu berlaku, pegawai keselamatan cuba memujuk penyokong-penyokong itu kembali ke tempat mereka.

Beliau mendedahkan bahawa 34 mangsa kejadian itu meninggal dunia di hospital, manakala selebihnya meninggal dunia di stadium semasa rusuhan itu berlaku.

Mangsa dalam kalangan penyokong Arema FC yang meninggal dunia di hospital, nyawa sebahagian besar mereka tidak dapat diselamatkan kerana sudah berada dalam keadaan semakin kritikal selepas rusuhan yang berlaku.

Mereka mengalami sesak nafas akibat gas pemedih mata dan beberapa penyokong dipijak.

Dalam kenyataannya, Nico amat mengesyaki salah satu punca mangsa terjatuh adalah kerana kehabisan oksigen akibat kesesakan.

“Peminat keluar pada satu ketika. Kalau tak silap saya di pintu 10 atau pintu 12. Semasa protes membina (terjadi), berlaku kesesakan, sesak nafas dan kekurangan oksigen.”

Nico berkata, ketika itu pasukan perubatan dibantu pasukan bersama telah berusaha membantu mangsa di stadium dan memindahkan mangsa ke beberapa hospital.

Selain jumlah mangsa yang maut yang mencecah lebih seratus, jumlah mangsa yang masih dalam proses rawatan juga agak ramai.

Menurutnya lagi, ketika ini terdapat 180 mangsa tragedi Stadium Kanjuruhan yang masih dalam proses penyembuhan dan dirawat di hospital.

Berikutan itu, polis dan pihak berkaitan turut mengeluarkan senarai nama mangsa yang maut akibat kejadian itu.

Skuad Arema FC ialah sebuah kelab bola sepak profesional Indonesia yang berpusat di Malang, Jawa Timur dan bersaing dalam Liga 1 Indonesia.

Skuad ini dianggap sebagai kelab bola sepak terbaik dan paling berjaya di Indonesia dengan menggunakan nama samaran Singo Edan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Integriti Penjawat Awam Membimbangkan?

SERI KEMBANGAN – Gejala rasuah perlu ditangani dengan segera sebelum menular dengan lebih parah kerana ia benar-benar mengakibatkan kerosakan dan kebinasaan kepada negara.

Dapatan statistik dari tahun 2014 hingga November 2019 menunjukkan sebanyak 46.8 peratus kes pesalah rasuah yang ditangkap adalah dalam kalangan penjawat awam.

Ini adalah jumlah yang membimbangkan dan perlu diambil tindakan segera bagi membendungnya sekiranya negara mahu terus mengorak langkah ke hadapan dengan pertumbuhan yang mampan dan progresif.

Prihatin dengan situasi ini, penganjuran Konvensyen Tadbir Urus Berintegriti 2023 pada Khamis, 19 Januari ini di Bangi Golf Resort dianggap sangat relevan bagi memperkasakan budaya integriti dalam masyarakat terutamanya dalam amalan organisasi.

Konvensyen yang julung kali diadakan merupakan anjuran Persatuan Professional Kewangan Muslim Malaysia (MFP) dengan kerjasama Pertubuhan IKRAM Malaysia, Pusat Governans, Integriti dan Anti-Rasuah Nasional (GIACC), Fakulti Perakaunan Universiti Teknologi MARA (UiTM) dan Sekolah Perniagaan dan Ekonomi, Universiti Putra Malaysia (SPE UPM).

“Kami meletakkan harapan agar konvensyen ini dapat membantu meningkatkan kesedaran dan kefahaman berkaitan integriti dan tadbir urus yang baik dalam pengurusan pelbagai sektor, selain daripada meningkatkan usaha memerangi rasuah, salah guna kuasa dan penyelewengan,” kata Presiden MFP, Hj Ahmad Nizam Samsudin.

Jelasnya, nilai terpenting yang mahu dicapai melalui konvensyen ini adalah dapat memberikan contoh model tadbir urus yang baik di peringkat individu dan institusi demi kelangsungan institusi di samping memberikan resolusi tadbir urus berintegriti untuk dibawa kepada Bank Negara Malaysia dan Kementerian Dalam Negeri.

Semua pihak dijemput hadir bersama dalam konvensyen ini bagi tujuan menggembleng tenaga dalam menyelesaikan isu rasuah dan penyalahgunaan kuasa secara bersama.

Konvensyen ini mensasarkan semua ahli masyarakat termasuk penjawat awam, pertubuhan bukan kerajaan (NGO), institusi swasta dan pemain industri serta individu untuk terlibat sama dalam usaha ini bagi membentuk kesedaran dari aspek integriti dan tadbir urus.

Lebih menarik, yuran penyertaan adalah percuma, manakala sijil dan makanan akan disediakan untuk peserta. Mereka yang berminat untuk menyertai Konvensyen Tadbir Urus Berintegriti, pendaftaran boleh dilakukan melalui pautan http://bit.do/KTUB2022.

Sebarang pertanyaan berkaitan konvensyen, sila hubungi Iffah (www.wasap.my/60132974837) atau Busyra (www.wasap.my/601128919025).


Jauhi manusia toksik

Seringnya pabila ada, ia tidak menghargai sesuatu itu dengan selayaknya. Pabila tiada, waktu itulah akan terbit kata-kata penyesalan yang seakan tiada berkesudahan.

Ketika diingatkan dalam sesuatu hal, acap kali dinafikan segala yang diperbuat itu. Paling tidak, rendah hatilah memohon kemaafan dan mengaku salah dengan apa yang telah terjadi.

Namun, situasi itu jarang sekali dapat dilihat jika pada diri seseorang itu punya sifat sombong dan ego yang tinggi. Segala yang diingatkan sering disalah erti walau secara terang dan jelas apalagi disampaikan secara baik.

Barangkali di sekeliling kita ada sahaja yang berperilaku sebegini dan secara sedar atau tidak, ia merasakan selalu benar walaupun telah melakukan kesilapan berulang kali.

Pabila berdepan dengan orang lain yang bukan biasa seperti pasangan, anak-anak, ibu bapa, adik beradik atau keluarganya, dengan mudahnya bermanis muka, cukup santun dan tinggi pekerti.

Hingga sikap ini bolehlah diumpamakan seperti pijak semut tak mati. Baik dan adabnya disanjung hingga menjadi orang yang dihormati.

Hakikat dan realiti di sebaliknya, hanya mereka yang terdekat mengetahui dan Allah Subhanahuwataala itu sudah pasti menilai gerak-geri yang dilakukan.

Dalam pada itu, sebahagian masyarakat kita mudah memberi ruang dan peluang terhadap seseorang untuk berubah. Sering terdengar kata, “Mana tau dia dah insaf dan bertaubat ke..”

Walau hakikat yang tersirat itu hanya Allah Yang Maha Mengetahui, kita sebagai manusia haruslah terus berhati-hati dalam setiap kesempatan yang diberikan.

Lihat sahaja dengan isu semasa negara kini, yang menjadi tular hingga stesen televisyen tempatan mengundangnya, khabarnya sudah meyesali keterlanjuran yang dilakukannya.

Namun isu baru yang dicetuskan hingga menjadi tular lagi seperti mempersendakan orang kelainan upaya (OKU), terus dikecam.

Jika dilihat pada awalnya, beliau seakan telah insaf dan mengakui kesilapan, tetapi dibuat lagi perkara yang tidak sewajarnya. Apakah ‘budaya ‘ itu akan menjadi biasa dalam masyarakat di negara ini?

Kita sebagai manusia yang mengetahui jangan terlalu memberikan ruang apalagi kesempatan dengan kongsikan segala keburukan yang dilakukan itu. Janganlah menjadi mata rantai kejahatan yang dilakukan seseorang itu.

Seharusnya kita abaikan manusia-manusia yang toksik, semata-mata ingin meraih populariti apalagi simpati, tetapi lupa banyak jiwa dan hati manusia yang lain telah disakiti kerana perbuatannya.

Barangkali di lingkungan kita tentu ada manusia sebegini. Tidak terkecuali, ada yang mempamerkan  sesuatu atas nama agama, tetapi hakikat intinya bersalut kejahatan dan kemaksiatan.

Betapa banyaknya orang yang baik-baik tertipu dengan segala ‘persembahannya.’

Memang tidak mudah untuk menuding apatah lagi melabel seseorang itu manusia toksik, namun paling tidak, ia perlu diingatkan agar tidak terus dilalaikan atas kepalsuan yang dilakukannya.

Mungkin saja semua itu juga boleh diselidiki bagaimana dirinya dengan pasangan, anak-anak, ibu bapa, keluarganya, mahupun saudara maranya yang terdekat. Cari tahulah jika itu perlu.

Kata akhir yang selayaknya untuk manusia sebegini ialah, moga Allah balas segalanya dengan segera, agar manusia lainnya tidak terus dikhianati atau ditipu dengan segala topeng-topeng yang dipamerkannya.

Apatah lagi jika manusia yang seperti ini digelar ulama, ustaz, imam mahupun orang yang disanjung dalam masyarakat.

Dalam apa-apa hal dan situasi pun, kita perlu berhati-hati agar tidak terus dikhianati.

Bukan tidak boleh memberi ruang dan peluang kepada seseorang itu untuk berubah, tetapi berwaspadalah agar ia menjadi pengajaran dan sempadan buat diri agar tidak terus ‘ditipu hidup-hidup’ sebagaimana orang kata apabila selalu terkena dengan seseorang itu.

Moga kita terjauh daripada menjadi manusia yang punyai sifat toksik sebegini, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Solidariti Tabung Haji, bukan isu untuk dipolitikkan

Seperti apa juga bentuk perniagaan dan pelaburan, Tabung Haji boleh mengalami keuntungan dan kerugian dan terdedah kepada faktor-faktor pasaran.

Berita baik, usaha untuk memulihkan kedudukan Tabung Haji telah pun bermula. Laporan polis telah dibuat berhubung kesalahan yang telah dilakukan sebelum ini. Pihak pengurusan juga telah ditukar kepada golongan profesional.

Pada bulan Julai tahun lepas, Tabung Haji telah melantik bekas Pengerusi Eksekutif Suruhanjaya Sekuriti, Tan Sri Mohammed Nor Md Yusof sebagai pengerusi baharunya dan bekas Ketua Pegawai Eksekutif BIMB Holdings Bhd., Datuk Seri Zukri Samat sebagai ketua pegawai eksekutifnya yang baharu.

Aset yang tidak menguntungkan bernilai kira-kira RM19.9 bilion dipindahkan kepada syarikat tujuan khas (SPV) menjelang 31 Disember lepas, bermatlamat memantapkan kedudukan kewangannya.

Berita yang kurang enak didengar pula, apabila terdapat segelintir pemimpin politik yang memainkan sentimen yang boleh menaikkan kemarahan rakyat kepada Tabung Haji atau pihak kerajaan. Lebih malang, bila ahli politik cuba untuk memainkan isu sebegini untuk mencapai matlamat politik sempit semata-mata.

Kita faham peranan ahli politik untuk mengetengahkan isu-isu yang mempunyai kepentingan umum, namun biarlah ia disertakan dengan fakta dan data yang konkrit. Inilah politik matang yang diperlukan oleh negara sekarang.

Pada masa yang sama, umat Islam mestilah objektif dalam menilai. Dalam erti kata, penilaian mestilah berdasarkan kepada maklumat dan fakta yang sahih. Pihak Tabung Haji pula hendaklah responsif dalam menyalurkan maklumat kepada umat Islam di negara ini, lebih-lebih lagi pada era media sosial yang sangat dinamik.

Sudah tiba masanya untuk Tabung Haji kembali kepada tujuan penubuhannya yang asal iaitu sebagai institusi kewangan Islam bagi memudahkan umat Islam menyimpan untuk tujuan mengerjakan haji, selaras dengan Akta Tabung Haji 1995.

Sekian lama Tabung Haji seolah-olah telah berubah menjadi satu institusi pelaburan dengan pulangan pelaburan yang mengatasi instrumen pelaburan lain. Ini satu bonus, namun janganlah dibiarkan institusi umat Islam ini tersasar atau hilang dari fokus asal penubuhannya, apatah lagi bila melibatkan pelaburan berisiko tinggi atau sederhana.

Seperti apa juga masalah, ia boleh diselesaikan. Ia memerlukan pengurusan yang baik, ilmu, pengalaman dan tentunya akan mengambil masa. Sebagai umat Islam, marilah kita memberi sokongan dan mendoakan agar pihak pengurusan Tabung Haji yang baru dilantik, golongan profesional dan seluruh kakitangan Tabung Haji dapat melaksanakan amanah yang diberikan dengan sebaiknya.

Mohammad Abdul HamidYDP IKRAM Bandar Tun Razak, Mahasiswa Sarjana Polisi Awam Universiti Malaya


Mendidik jangan sampai cedera

Adakah kerana emosi di rumah, terbawa-bawa hingga ke tempat kerja mengakibatkan tragedi yang tidak diingini terjadi?

Seharusnya sesiapa pun kita perlu mengawal emosi dengan sebaiknya dan tidak larut hingga sampai satu tahap mencederakan orang lain.

Barangkali kerana sikap yang tidak mampu dikawal atau menunjukkan diri itu hebat, hinggalah tindakan di luar batas itu terjadi.

Baru-baru ini, seorang guru di Cheras telah merotan pelajar berusia 11 tahun sebanyak lima kali hingga mengakibatkan badannya mengalami kesan calar dan telah menerima rawatan di Hospital Kuala Lumpur (HKL).

Apa yang sadisnya, ia dilakukan seorang guru Kelas al-Quran dan Fardu Ain (KAFA) yang sepatutnya memberikan pengajaran yang baik kepada pelajarnya, bukan dengan menghukum hingga meninggalkan kesan cedera.

Didapati, rasional pelajar itu dirotan pun sungguh tidak masuk akal. Lelaki itu tidak berpuas hati disebabkan pelajar tersebut meminta kawannya membuka songkok dalam kelas, ekoran tidak nampak papan putih di depan semasa ustaz itu mengajar.

Pada 1 April lalu, polis mengesahkan menerima laporan daripada bapa kepada pelajar yang tular mendakwa dirotan oleh seorang guru KAFA sehingga berbirat dan bengkak dalam kejadian di sebuah sekolah di Kuala Lumpur.

Kejadian tersebut tular di media sosial selepas satu ciapan dimuat naik seorang pengguna Twitter mendakwa anak buahnya dirotan oleh guru KAFA berkenaan sehingga menyebabkan kecederaan.

Ketua Polis Daerah Cheras, Asisten Komisioner Muhamad Idzam Jaafar berkata, pihak polis menerima laporan tersebut sekitar jam 9.05 malam, Selasa lalu.

“Siasatan awal mendapati, guru terbabit telah merotan pelajar berusia 11 tahun tersebut sebanyak lima kali hingga mengakibatkan badannya mengalami kesan calar dan telah menerima rawatan di Hospital Kuala Lumpur (HKL).

“Guru tersebut dikatakan tidak berpuas hati dengan mangsa kerana meminta rakannya yang duduk di bahagian hadapan kelas supaya menanggalkan songkok kerana sukar melihat tulisan di papan putih,” katanya dalam kenyataan pada Jumaat.

Menurut kenyataan tersebut, polis telah cuba mendapatkan keterangan daripada suspek, namun pihak sekolah melaporkan bahawa guru tersebut sedang bercuti dan berada di luar kawasan.

“Saya memberi jaminan bahawa siasatan terperinci dan telus akan dijalankan untuk menyiasat dakwaan terbabit,” kata Mohamad Idzam.

Beliau turut menegaskan sebarang bentuk kekerasan ke atas pelajar sekolah dianggap kes serius dan kes tersebut disiasat di bawah Seksyen 324 Kanun Keseksaan.

Berikutan itu, Persatuan Pengguna Islam Malaysia (PPIM) menyifatkan tindakan guru agama yang merotan pelajarnya sehingga menyebabkan kecederaan tidak boleh diterima walaupun keluarga mangsa telah menerima permohonan maaf.

“Tindakan seperti itu tidak sepatutnya berlaku terutamanya di peringkat sekolah,” kata Ketua Aktivis PPIM, Datuk Nadzim Johan.

Menurutnya, apa yang hendak diajar oleh guru jika mereka bertindak ganas dan melulu terhadap pelajar terutama di peringkat sekolah rendah.

“Maka tidak hairanlah pelajar kita semakin kurang ajar, tidak beradab dan ganas,” katanya dalam satu kenyataan pada Isnin.

PPIM mengusulkan agar Kementerian Pendidikan (KPM) dan semua jabatan agama negeri yang mengendalikan sekolah agama menjalankan pemeriksaan mental terhadap guru-guru dan kakitangan sekolah.

“Tidak adil anak-anak menjadi mangsa kerana guru tidak mampu mengawal emosi akibat masalah peribadi atau di tempat kerja, anak yang tidak bersalah menjadi mangsa.”

Beliau turut menasihati semua ibu bapa yang menerima aduan daripada anak-anak mereka untuk menyiasat secara menyeluruh dakwaan dibuat dan membuat aduan rasmi kepada pihak sekolah serta Polis Diraja Malaysia (PDRM).

“Mereka juga boleh mendapatkan khidmat nasihat daripada aktivis PPIM serta peguam kami berkenaan kes mereka dan cara penyelesaian yang terbaik,” katanya.

Terdahulu, pada 2019 lalu, mantan Menteri Pendidikan Dr Maszlee Malik menegaskan beliau menolak sebarang bentuk kekerasan terhadap murid.

Bekas Timbalan Menteri Pendidikan, Teo Nie Ching turut menegaskan guru tidak seharusnya merotan pelajar terutamanya di bahagian badan dan bahagian yang tidak sepatutnya.

Larangan itu tertakluk pada ketetapan yang dibuat Kementerian Pendidikan menerusi garis panduan dalam pengurusan disiplin dan kuasa merotan murid dalam Peraturan 5, Ordinan Pelajaran 1957.

Sebagaimana memetik kata-kata Akhi Fairuz Al-Jengkawi yang popular menggunakan #TukangCeramahBudakSekolah pada status Facebooknya:

“Anak buat masalah, dirotan semahu mungkin.”

“Katanya, aku dulu kena lagi teruk dari tu, elok je jadi manusia.”

“Ya, kau jadi manusia yang tiada perasaan simpati dan empati kepada si kecil.”

Beliau yang juga seorang influencer berkata, “Budak berlari dalam masjid, bermain sana sini, habis mereka dimarahi.”

“Katanya mengganggu orang solat. Tak tahu adab!”

“Siapa yang tak ada adab sebenarnya? Adakah memarahi kanak-kanak bermain dalam masjid benar-benar mengikuti sunnah Nabi SAW atau sebaliknya?”

Sampai bila isu guru mencederakan pelajar ini akan berpanjangan? Setiap tahun, ada sahaja tragedi yang terjadi hingga meninggalkan kesan yang mendalam kepada pelajar hingga  trauma terhadap guru-guru dan sekolah.

Tidak terkecuali, ibu bapa juga seakan serik atau curiga terhadap para pendidik apabila situasi seperti ini terjadi kepada anak-anak mereka ketika sesi pembelajaran di sekolah.

Di mana lagi kepercayaan perlu diletakkan jika guru pun sudah hilang etika dan adabnya ketika memegang ‘title’ itu? Ia perlu diselidiki dan dikaji agar punca dan isu ini mampu ditangani dengan sehikmahnya.

Seharusnya kerajaan ‘Keluarga Malaysia’ mengemukakan sesuatu yang lain dan baharu daripada kerajaan terdahulu demi kemaslahatan rakyat khususnya para pelajar.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Aktivis IKRAM juara FameLab Malaysia

Syarahan komunikasi sains beliau yang bertajuk “Rise of Superbrain Computing” berjaya menambat hati juri dan membawa pulang trofi dan wang tunai RM3,000 seterusnya mewakili negara di peringkat antarabangsa di The Times Cheltenham Science Festival United Kingdom pada 6 dan 7 Jun ini.

Menurut Setiausaha IKRAM Johor Bahru Tengah ini yang menyertainya buat kali ketiga, walaupun hanya diberikan tiga minit untuk menyampaikan syarahan, ia bukanlah mudah kerana perlu mempunyai isi yang padat, namun perlu dilakukan dalam keadaan bersahaja dan menarik minat penonton.

Bapa kepada tiga anak ini merupakan bekas pelajar Sekolah Menengah Islam Hidayah, Johor Bahru, Dr Zaid melanjutkan pelajaran ke UTM pada 2001 dalam sarjana muda kejuruteraan komputer.

Beliau seterusnya menyambung pengajian sarjana dalam komunikasi data di University of Sheffield pada 2007 dan kemudian menamatkan doktor falsafah dalam bidang kejuruteraan elektrik di Imperial College pada 2012.

Semasa pengajian, beliau merupakan terlibat aktif sebagai Bendahari dan Presiden Malaysian Postgraduate Association UK & Eire, aktivis IKRAM UK & Eire dan Imperial College Islamic Society.

Dr Zaid ketika beraksi di peringkat akhir dan bersama hadiah trofi dan wang tunai

Hadir dalam Pertandingan FameLab Malaysia 2017 serta meyampaikan hadiah Presiden dan Ketua Pegawai Eksekutif Kumpulan Industri-Kerajaan Malaysia bagi Teknologi Tinggi (MIGHT), Datuk Dr Mohd Yusoff Sulaiman dan Pengarah British Council Malaysia, Sarah Deverall.

Turut hadir Timbalan Pengarah Bahagian Perancangan dan Penyelidikan Dasar Pendidikan Kementerian Pendidikan, Dr Habibah Abdul Rahim dan Pengarah Program Petrosains, Kamaruddin Kassim.

Selaku juara yang berpeluang melawat makmal penyelidikan Kesatuan Eropah menerusi tajaan Euraxess, Dr Zaid bertekad akan melakukan lebih banyak rujukan dan kajian bagi memantapkan syarahan ketika mewakili negara bagi membolehkannya bersaing dengan wakil daripada 30 negara lain.

FameLab adalah pertandingan komunikasi sains terbesar dunia anjuran British Council, yang mensyaratkan peserta menggunakan masa tiga minit sahaja untuk bersyarah tentang satu konsep saintifik yang mengambil kira aspek kandungan, kejelasan dan karisma atau 3C (content, clarity, charisma).

Sumber: Harian Metro | Utusan Online


Hukuman Mati Mandatori Dimansuhkan Wajar Disokong

Pertubuhan IKRAM Malaysia (IKRAM) mengalu-alukan keputusan Kerajaan untuk memansuhkan hukuman mati mandatori seperti yang diumumkan oleh Menteri Di Jabatan Perdana Menteri (Parlimen dan Undang-undang) melalui Kenyataan Media bertarikh 10 Jun 2022 yang merupakan kesinambungan daripada keputusan Kerajaan Pakatan Harapan sebelum ini.

Ini selaras dengan saranan IKRAM pada tiga (3) tahun lepas dalam Kenyataan Medianya bertarikh 8 Mac 2019 yang menyokong hukuman mati mandatori dimansuhkan berdasarkan prinsip bahawa nyawa seorang manusia adalah sangat berharga yang mana ia hanya boleh diambil dalam keadaan yang sangat terhad dan juga dengan syarat yang sangat ketat selari dengan prinsip Maqasid Syariah iaitu pemeliharaan nyawa.

IKRAM telah berkesempatan menghadiri dua (2) siri ‘Town Hall‘ dengan Jawatankuasa Khas Hukuman Gantian terhadap Hukuman Mati Mandatori iaitu pada 4 dan 19 November 2019 yang mana IKRAM telah pun menyampaikan saranan IKRAM tersebut termasuklah mencadangkan supaya diwujudkan peruntukan undang-undang yang membolehkan keluarga mangsa memberikan kemaafan kepada pesalah disertai dengan penerimaan bayaran pampasan sebagai alternatif bagi kesalahan yang membawa kepada kematian individu selari dengan konsep diyat dalam undang-undang jenayah Islam.

IKRAM juga ingin menjelaskan kekeliruan bahawa pemansuhan hukuman mati mandatori bukan bermakna hukuman mati sudah tiada lagi dan dihapuskan dalam undang-undang jenayah di Malaysia, tetapi apa yang dimaksudkan dengan pemansuhan hukuman mati mandatori ialah mahkamah tidak lagi terikat untuk hanya memberikan hukuman mati sahaja bagi kesalahan-kesalahan tertentu.

Pemansuhan hukuman mati mandatori akan membolehkan mahkamah untuk mempunyai pilihan dengan memberikan hukuman lain selain hukuman mati sekiranya mahkamah mendapati ia adil untuk diputuskan sedemikian untuk kesalahan-kesalahan tersebut.

Malah, peruntukan hukuman mati dalam undang-undang jenayah Islam hanya melibatkan kesalahan seperti membunuh, berzina dalam keadaan sudah berkahwin dan hirabah yang mana kesemuanya juga adalah tidak mandatori dan memerlukan piawai pembuktian (standard of proof) yang jauh lebih tinggi daripada yang digunakan dalam sistem undang-undang jenayah di Malaysia sekarang.

Hal ini berbeza dengan undang-undang jenayah Malaysia yang memperuntukkan jumlah yang lebih besar bagi kesalahan yang membawa kepada hukuman mati iaitu melibatkan sekitar 33 kesalahan dengan 11 daripadanya adalah hukuman mati mandatori.

Dalam masa yang sama, IKRAM konsisten berpendirian bahawa hukuman mati tetap perlu dikekalkan dengan sekurang-kurangnya lima (5) cadangan pembaikan sepertimana yang telah diutarakan dalam Kenyataan Media IKRAM bertarikh 8 Mac 2019 tersebut.

Haji Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


XREK 2010 lahirkan remaja kental

Program remaja peringkat nasional ini merupakan sebuah program yang dianjurkan oleh Kelab Remaja JIM (KRJ) dan Pertubuhan IKRAM Wilayah Persekutuan dengan kerjasama Pertubuhan IKRAM Negeri Sembilan.

XREK merupakan satu daripada enam program yang akan dilalui oleh para peserta dalam Projek Dua Tahun Remaja Cemerlang (PRODUCE), sebuah projek pembangunan kader-kader remaja, dan peserta kali ini merupakan ahli-ahli PRODUCE generasi keenam (PG6).

XREK 2010 yang bertemakan ‘Satu Kata, Satu Hati, Satu Aksi’ ini telah mendapat sambutan luar biasa dengan kehadiran 120 orang peserta dari seluruh Semenanjung Malaysia. Program yang diadakan selama tiga hari dua malam ini lebih menekankan aspek kekentalan fizikal dan mental terhadap para peserta.

Antara acara yang memerlukan kekuatan fizikal dan mental peserta ialah Abseiling, Berakit di Selat Melaka, Water War dan Great XPLORACE. Para peserta juga diminta untuk memasak makanan sendiri sepanjang berada dalam program.

Menurut seorang peserta dari Kuala Lumpur, Arif Azmi, “XREK merupakan antara program paling menarik dan mencabar bagi saya. Walaupun terpaksa menempuh pelbagai cabaran, namun kami tetap bersemangat untuk menghadapi cabaran seterusnya. Di sebalik semua aktiviti ini, terdapat banyak hikmah dan pengajaran yang saya peroleh. Saya berharap sangat agar pihak penganjur dapat meneruskan aktiviti seperti ini.”

Pengarah Program XREK 2010, Mohd Hafiz Abd Hamid berkata, pihak penganjur merafakkan setinggi-tinggi kesyukuran ke hadrat Ilahi kerana tiada sebarang kecederaan yang berlaku sepanjang program ini diadakan.

“Persiapan yang kami adakan selama hampir sebulan ini akhirnya membuahkan hasil dan kesan yang positif terhadap semua peserta. Walaupun kami tidak berupaya memberi kepuasan seratus peratus kepada semua peserta, namun melalui penilaian yang dilakukan, para peserta berpuas hati dengan program yang dilaksanakan. Tahniah buat semua PRODUCE Gen 6,” kata beliau lagi.

Pengalaman selama hampir 10 tahun mengendalikan program berbentuk aktiviti luar seperti ini meyakinkan pihak penganjur bahawa pemilihan kem atau pusat latihan yang sesuai dan bertepatan menjadi tulang belakang keberkesanan sesuatu program. BTC menjadi pilihan penganjur kerana kelengkapan peralatannya yang mencukupi beserta jurulatih yang berpengalaman dan bertauliah.

Pihak penganjur juga berharap agar XREK 2010 dapat melatih peserta agar lebih berdikari, berani dan tahan lasak di samping tidak lalai dalam menjalankan tanggungjawab sebagai seorang Muslim yang beriman kepada Allah.


Rayuan Ramadan: Lebih RM700,000 sumbangan terkumpul

“Ini merupakan satu angka yang mengujakan kami mengambil kira keadaan ekonomi negara yang terpukul kuat oleh COVID-19,” kata Ketua Pengurusan Yayasan IKRAM Malaysia (i-Bantu), Prof Madya Hj Ainullotfi Abdul Latif.

Jelasnya, kempen ini akan diteruskan dan sumbangan masih diterima sehingga 7 Jun 2020. Tambahnya, nilai ini tidak termasuk sumbangan untuk Tabung Bantuan COVID-19 sebelum ini yang berjumlah RM130,240.59 lagi.

“Yayasan Ikram Malaysia juga bernasib baik tahun ini kerana menerima sumbangan daripada beberapa pihak yang meyakini ketelusan dan kemantapan tadbir urus kita, untuk disalurkan kepada golongan yang daif dan memerlukan,”ujar Ainullotfi.

Beberapa pihak tersebut antaranya pihak Kedutaan Amerika Syarikat melalui program USAID yang menyumbang sebanyak 600 pek makanan bernilai RM174,360 sebagai bantuan COVID-19 dan Republik Rakyat China yang menyumbang 20,000 keping topeng muka serta 4,000 kampit beras 5 kilogram yang dianggarkan bernilai RM82,000.

Selain itu, program Ikhlas AirAsia telah membiayai bantuan Ramadan bernilai RM47,075 bagi pek makanan untuk 892 keluarga dan tajaan iftar untuk 450 orang dan pihaknya juga menerima bantuan daripada Sime Darby Plantations sebanyak 314 kampit beras 5 kilogram dan 850 paket minyak masak yang dianggarkan bernilai RM6,207.

“Ini memberikan anggaran jumlah sumbangan barangan sebanyak RM309,642.”

Menurutnya, pada bulan Ramadan sahaja, pihaknya telah mengagihkan sebanyak RM228,637 untuk membantu golongan memerlukan dan yang terkesan akibat PKP.

Jenis-jenis bantuan merangkumi tajaan iftar untuk 39,072 orang (RM117,015), sahur untuk 11,740 orang (RM23,480), pek makanan untuk 1,515 keluarga (RM68,178), bantuan keperluan seorang OKU (RM1,200), bantuan bencana kebakaran untuk 20 keluarga (RM3,000) serta 212 naskhah al-Quran dan 400 kilogram kurma untuk Penjara Kajang dan Penjara Wanita Kajang (RM15,764).

Sebelum bulan Ramadan, tambah Ainullotfi, sebanyak RM149,072 telah diagihkan di bawah program Bantuan COVID-19 kepada golongan yang terkesan teruk terutamanya yang terjejas pendapatan di seluruh negara, tidak termasuk bantuan pihak ketiga yang disalurkan pihak Yayasan.

“Berbanyak terima kasih kepada semua penyumbang yang telah memberikan kepercayaan kepada Yayasan Ikram Malaysia untuk menyalurkan bantuan tersebut kepada yang sepatutnya menerimanya.”

Laporan agihan bantuan dan pembiayaan akan dikemas kini secara berterusan menerusi laman web http://yayasan.ikram.org.my/ dan laman Facebook https://fb.com/YayasanIkramMalaysia/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRN 6 Negeri: Realisasikan Peningkatan Calon Wanita

Malaysia bakal menyaksikan Pilihan Raya Umum (PRU) Dewan Undangan Negeri (DUN) di enam (6) negeri iaitu Kedah, Pulau Pinang, Selangor, Negeri Sembilan, Kelantan dan Terengganu pada 12 Ogos 2023 ini.

Maka ketika ini, pemilihan calon-calon bagi setiap parti yang akan bertanding, sedang berlangsung.

Setelah lebih 65 tahun merdeka, prestasi parti-parti politik dalam mengetengahkan calon wanita adalah tidak memuaskan walaupun jumlah wanita sebagai ahli dan pengundi adalah tinggi.

Sedarkah kita, pasca-PRU15 mencatatkan penurunan jumlah ahli parlimen wanita dari 32 ke 30 orang sahaja? Malah, bagi jumlah wakil rakyat wanita di DUN juga mencatatkan jumlah yang amat mengecewakan.

Terdapat lima (5) negeri iaitu Kedah, Negeri Sembilan, Kelantan, Terengganu dan Sabah yang mempunyai kurang 10 peratus wakil rakyat wanita iaitu antara 4.17 hingga 9.61 peratus sahaja.

Manakala negeri-negeri yang lain pula mencatat antara 10.94 hingga 15.5 peratus. Secara keseluruhannya, kesemua negeri tidak mencapai sasaran minimum 30 peratus representasi wanita yang telah dipersetujui dalam Dasar Wanita Negara (DWN) dan Konvensyen Mengenai Penghapusan Segala Bentuk Diskriminasi Terhadap Wanita (CEDAW).

Justeru, Jawatankuasa Pantau PRU15 ingin merujuk kepada kebijaksanaan pucuk kepimpinan setiap parti politik agar memastikan sasaran peningkatan calon wanita di enam (6) negeri ini direalisasikan.

Terdahulu, negeri-negeri lain seperti Perlis, Pahang, Melaka, Johor, Sabah dan Sarawak telah lebih awal mengadakan pilihan raya.

Penghapusan segala bentuk diskriminasi terhadap wanita perlu diperjuangkan. Kedudukan kepimpinan wanita yang amat rendah telah mengakibatkan Malaysia jatuh ke tahap 152 dari 185 negara dalam Ranking Inter-Parliamentary Union (IPU) pada 1 Julai 2023, Malaysia di tahap kedua terendah dalam ASEAN.

Keadaan ini telah memburukkan imej Malaysia sebagai sebuah negara yang menghormati sistem demokrasi yang mementingkan kesaksamaan representasi kaum, agama dan jantina yang dapat mencerminkan komposisi penduduk negara ini.

Parti politik yang menghormati prinsip sistem demokrasi akan memandang serius mengenai jumlah representasi wanita yang amat rendah.

Oleh itu, Jawatankuasa Pantau PRU15 menggesa Jawatankuasa Pemilihan semua parti politik agar memastikan jumlah wanita yang dicalonkan mencerminkan kesungguhan parti politik dalam mengetengahkan kepentingan wanita di Malaysia.

“(Parti politik perlu) menzahirkan kesungguhan parti politik dalam menambah baik jumlah pemimpin wanita dengan menempatkan mereka di kawasan yang menjadi kekuatan kepada parti masing-masing, bukan sekadar di tempatkan di kawasan yang pasti akan kalah.”

Selain itu, parti politik digesa memberi keutamaan kepada wanita yang mempunyai rekod jasa dan bakti yang cemerlang kepada rakyat.

“Justeru, Jawatankuasa Pantau PRU15 berharap semua pihak merujuk kepada Nilai Politik Wanita yang telah dipersetujui oleh wakil-wakil wanita dari lapan (8) parti politik pada 20 Jun 2023 lalu.”

Terdahulu, pada Jun lalu telah dikeluarkan resolusi yang terhasil dalam ‘Bengkel Bina Upaya Kepimpinan Wanita dan Kesejahteraan Negara Siri 1: Kepimpinan Politik’ anjuran Majlis Kebangsaan Pertubuhan Wanita Malaysia (NCWO) dan Jabatan Pembangunan Wanita (JPW), Kementerian Pembangunan Wanita, Keluarga dan Masyarakat (KPWKM).

Peserta yang terdiri daripada pelbagai latar belakang, keturunan, jantina, agama, budaya, ideologi politik dan status sosioekonomi menghadiri bengkel yang diadakan pada 20 Jun 2023 di World Trade Center (WTC), Kuala Lumpur.

Berikutan itu, para peserta sebulat suara bersetuju bahawa langkah-langkah yang perlu diamal dan dilaksanakan dengan segera untuk meningkatkan NILAI POLITIK WANITA dalam kepimpinan politik ialah:

Pantau PRU15 ialah gabungan yang diketuai Majlis Kebangsaan Pertubuhan-Pertubuhan Wanita Malaysia (NCWO) yang terdiri daripada 200 NGO wanita, 25 rakan kerjasama NGO dari serata tanah air dan para ahli akademik.

Gabungan ini bertujuan untuk mengangkat kepentingan peningkatan penglibatan wanita dalam peratus calon wanita dalam PRU15, memantau dan menganalisis prestasi parti-parti politik dalam rencana peningkatan jumlah penglibatan wanita dalam PRU15, khidmat profesional dan sokongan psikososial kepada calon wanita.

Antara ahli-ahli gabungan Pantau PRU15 ialah NCWO, Rasuah Busters, Pertubuhan IKRAM Malaysia, Women’s Aid Organisation (WAO), All Women’s Action Society (AWAM), Persatuan Wanita Kedah (Wanida), Pusat Kepimpinan Wanita Tun Fatimah Hashim UKM, KANITA USM dan MyWATCH.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


McDonald’s Malaysia bukan lagi sasaran boikot – MyCARE

“Kempen boikot ke atas McDonald’s tidak wajar dilaksanakan di Malaysia kerana McDonald’s Malaysia tidak lagi menyumbang kepada Israel,” jelas Ketua Pegawai Eksekutif MyCARE, Hj Kamarul Zaman Shaharul Anwar.

Menurutnya, keputusan itu dibuat hasil pertemuan tertutup secara harmoni antara MyCARE dan pengurusan tertinggi McDonald’s Malaysia iaitu Gerbang Alaf Restaurant Sdn Bhd pada 23 Januari lalu berikutan penjualan syarikat itu di Malaysia dan Singapura kepada syarikat yang berpengkalan di Arab Saudi, Lionhorn PTE LTD, anak syarikat Reza Group.

“Kempen (boikot) di Malaysia tidak akan mengenai sasaran dan tidak mampu memberikan tekanan kepada McDonald’s Corporation untuk menghentikan sumbangannya kepada Israel,” kata beliau.

Tambah Kamarul Zaman, McDonald’s Malaysia tidak lagi boleh dipertanggungjawabkan ke atas apa-apa tindakan dan kegiatan McDonald’s Corporation kerana hubungan antara kedua-duanya kini terhad kepada pembayaran royalti sahaja melalui kaedah Lesen Pembangunan (Developmental License, DL).

“McDonald’s Malaysia tidak mempunyai sebarang kuasa untuk menentukan bagaimana wang royalti tersebut digunakan oleh McDonald’s Corporation,” jelasnya lagi.

Beliau berharap agar orang ramai tidak lagi menularkan semula kenyataan-kenyataan MyCARE atau mana-mana agensi atau individu di bawahnya berhubung kempen memboikot Mcdonald’s yang telah dianjurkan sebelum ini.


Akhlak hadapi musibah: 7 teladan kisah Nabi Yusuf AS

Ayat ini menceritakan bahawa Nabi Yusuf alaihissalam meluahkan kepada ayahnya mengenai mimpi yang dia alami. Beliau menggunakan perkataan “Ya Abati” – Wahai ayah yang saya cintai. Nabi Yusuf melafazkan kepada ayahnya, Nabi Yaakub alaihissalam seolah-olah bermaksud “Wahai ayah yang saya kasihi”. Dia bercakap dan meluahkan kepada ayahnya yang dia cintai.

Persoalan untuk kita, selepas beberapa minggu PKP ini, apabila kita duduk bersama anak-anak dan isteri di rumah, adakah berlaku peningkatan kasih sayang anak kepada kita?

Bukanlah bermaksud anak melafazkan “saya cinta ayah dari hari ke hari”, tetapi sejauh mana berlakunya situasi ayah yang sayangi anak, sehinggakan anak merasakan ayahnya memberi telinga untuk mendengar tentang anak-anak, memberi keadilan kepada anak-anak jika berlakunya pergaduhan?

Bagaimana kayu ukur ayah yang dicintai anak? Iaitu apabila ayah memberi telinga apabila anak mahu meluahkan sesuatu. Jika Nabi Yaakub tidak mempunyai karakter seorang ayah yang baik, mana mungkin Nabi Yusuf boleh meluahkan mimpinya.

2. Elakkan menonton pornografi dan sumbang mahram

“Dan perempuan yang Yusuf tinggal di rumahnya, bersungguh-sungguh memujuk Yusuf berkehendakkan dirinya; dan perempuan itupun menutup pintu-pintu serta berkata: “Marilah ke mari, aku bersedia untukmu”. Yusuf menjawab: “Aku berlindung kepada Allah (dari perbuatan yang keji itu); sesungguhnya Tuhanku telah memuliharaku dengan sebaik-baiknya; sesungguhnya orang-orang yang zalim tidak akan berjaya.” (Surah Yusuf: Ayat 23)

Menerusi ayat ini Allah merakamkan perbuatan yang tidak menundukkan pandangan atau zina mata. Isteri al-Aziz menggoda Nabi Yusuf berpunca daripada tidak menundukkan pandangan, sehingga akhirnya mencari mangsa (iaitu Nabi Yusuf) untuk melakukan perbuatan zina.

Surah Yusuf mengajar kita bahawa seseorang boleh diheret kepada lembah penzinaan akibat tidak menjaga mata daripada melihat perkara yang buruk seperti menonton pornografi.

Nabi Yusuf waktu itu masih muda, belum berkahwin, duduk jauh dengan ibu ayah dan Nabi Yusuf telah dipersiapkan dengan suasana yang menyebabkan tiada orang ketiga yang tahu.

Baginda duduk di negara bukan Islam, boleh beri alasan kerana arahan isteri majikan dan boleh saja dia menjadikan ini sebagai alasan untuk berzina. Tetapi beliau tidak melakukan sedemikian dan beliau berdoa untuk mencari kekuatan.

Jadi dalam tempoh PKP ini, banyak berlakunya gangguan seksual, gejala menonton pornografi dan sebagainya, sehinggakan trafik Pornhub di Malaysia meningkat sehingga 84 peratus sepanjang wabak COVID-19 ini dan Malaysia menjadi tempat keempat yang tertinggi di dunia.

Yusuf menjawab: “Hendaklah kamu menanam bersungguh-sungguh tujuh tahun berturut-turut, kemudian apa yang kamu ketam biarkanlah dia pada tangkai-tangkainya; kecuali sedikit dari bahagian yang kamu jadikan untuk makan.” (Surah Yusuf: Ayat 47)

Nabi Yusuf menyarankan dari dalam penjara, pelan bertindak untuk pemerintah Mesir waktu tersebut. Beliau telah menegaskan kepada raja Mesir, bahawa Mesir akan mengalami subur tujuh tahun dan berlaku kehijauan dan kesuburan, maka jangan terperangkap di zon selesa.

Kita perlu ada sikap seperti Nabi Yusuf sarankan dalam ayat ini:

1. Daaban (دأبا) – Bekerja lebih kuat daripada biasa dan bersungguh-sungguh, bukan setakat dapat makan untuk keluarga tetapi ada simpanan untuk tujuh tahun kemarau nanti.

Pastikan kita tidak boros berbelanja. Musim PKP ini jangan banyak tidur walaupun kita masih ada gaji. Kita mesti ada cara lain untuk mencari rezeki. Mungkin hikmah musim PKP ini, Allah ingin kita belajar mencari rezeki tambahan. Nabi Yusuf memerintahkan supaya rakyat Mesir supaya bercucuk tanam. Pekalah dengan orang lain sama ada cukup makanan atau tidak.

2. Tuai ((حَصَدتُّمۡ فَذَرُوهُ فِي سُنۢبُلِهِ) – Jangan pisahkan daripada tangkai (utamakan kualiti makanan)

Simpan beras/gandum yang tidak terpisah daripada tangkai atau maksudnya menjaga kualiti makanan supaya dapat disimpan lama. Tempoh kritikal ini, kita cuba simpan untuk jangka masa panjang dan tidak mudah luput. Utamakan makanan sihat. Jangan pula kita bebas daripada COVID-19 tetapi kita dapat penyakit lain. Jangan makan benda manis.

3. Berjimat cermat (قَلِيلا) – Makan sedikit dan belajar untuk jadi orang miskin waktu ini.

4. Merancang untuk elakkan bahaya akan datang

Bapa mereka berkata: “Aku tidak sekali-kali akan melepaskan dia (Bunyamin) pergi bersama-sama kamu, sehingga kamu memberi kepadaku satu perjanjian yang teguh (bersumpah) dengan nama Allah, bahawa kamu akan membawanya kembali kepadaku dengan selamat, kecuali jika kamu semua dikepong dan dikalahkan oleh musuh.”

Maka ketika mereka memberikan perjanjian yang teguh (bersumpah) kepadanya, berkatalah ia: “Allah jualah yang menjadi Saksi dan Pengawas atas apa yang kita semua katakan itu.” (Surah Yusuf: Ayat 66)

Jangan jatuh di lubang yang sama dua kali. Ambil teladan daripada orang yang sudah melalui. Nabi Yaakub menyuruh anak-anaknya untuk membuat perjanjian untuk menjaga Bunyamin sebelum melepaskan Bunyamin pergi bersama saudara kandungnya.

Timbul persoalan, mengapa Nabi Yaakub membuat perjanjian ini, sedangkan ketika Yusuf keluar bersama saudara kandungnya dahulu, beliau tidak membuat perjanjian seperti ini? Kerana Nabi Yaakub tidak mahu masuk di lubang yang sama dua kali.

Kali ini Nabi Yaakub mengambil langkah berjaga-jaga (extra protection) bukan tawakal semata-mata, tetapi dengan cara lain iaitu perjanjian. Beliau tidak mahu perkara sama yang dihadapi oleh Nabi Yusuf.

Untuk elakkan bahaya, Nabi Yaakub meminta mereka bersumpah atas nama Allah untuk tidak melakukan keburukan kepada Bunyamin. Nabi Yaakub juga pesan kepada anak-anaknya menerusi ayat ke-67 surah yang sama supaya anak-anaknya tidak masuk ke bandar Mesir dari sebuah pintu sahaja, tetapi masuk dari beberapa pintu yang berlainan. Pecahkan diri dan jangan berhimpun kerana bimbang ada penyakit ain. Ini strategi seorang ayah untuk elakkan bahaya.

Bukankah elok tawakal sahaja dan tidak perlu strategi? Sunnah mengajar kita atas beberapa keadaan kita perlu ada langkah berjaga-jaga atau extra protection (ikhtiar), bukan tawakal semata-mata. Jika kita sudah ambil langkah berjaga-jaga dan terjadi juga sesuatu yang bahaya serta tidak boleh atasi, ia adalah perancangan Allah.

Musim COVID-19 ini walaupun kita sudah ambil langkah berjaga-jaga, kita harus ingat, boleh jadi kita terkena juga penyakit tersebut dan mati boleh datang pada bila-bila masa.

5. Memperbanyakkan istighfar ketika rezeki tertahan

“Maka (bertolaklah mereka ke Mesir,dan) setelah mereka masuk mengadap Yusuf, berkatalah mereka: “Wahai Datuk Menteri, kami dan keluarga kami telah menderita kesusahan (kemarau), dan kami datang dengan membawa barang-barang yang kurang baik dan tidak berharga (untuk menjadi tukaran bagi benda-benda makanan negeri ini).”

“Oleh itu, sempurnakanlah sukatan bekalan makanan bagi kami dan mendermalah kepada kami, sesungguhnya Allah membalas dengan sebaik-baik balasan kepada orang-orang yang bermurah hati menderma.” (Surah Yusuf: Ayat 88)

Apabila rezeki kita agak tertahan atau Allah uji rezeki kita, maka kita perlu banyakkan istighfar. Allah tahan rezeki untuk kita kembali semula kepadaNya. Kekuatan kita boleh ambil d isebalik istighfar. Jadikan musibah rezeki sebagai peluang untuk banyakkan istighfar.

Ayat ini menceritakan bahawa saudara Nabi Yusuf datang ke Mesir dalam keadaan kurus kering, mengharapkan belas ihsan oleh kerajaan, merayu kepada pemerintah supaya sempurnakan sukatan dan bersedekah kepada mereka.

“Waktu ini kalian masih ingat apa yang kalian buat kepadaku?” Nabi Yusuf mengajar mereka pada saat mereka sedang diuji dengan tiada aset. Pentingnya taubat dan istighfar. “Kalian jadi tersepit ekonomi kerana tidak pernah menginsafi apa yang kalian sudah buat”. Yusuf ingatkan mereka tentang dosa mereka.

“Pergilah dengan membawa bajuku ini, kemudian letakkan pada muka ayahku supaya ia dapat melihat dan selepas itu bawalah kepadaku keluarga kamu semuanya.” (Surah Yusuf: Ayat 93)

Kepada Allah kita memohon. Kita yakin Allah Taala mampu menyembuhkan. Dalam ayat 93, Nabi Yusuf berkata kepada saudaranya, pulanglah dengan bajunya dan letakkan pada muka ayahnya supaya ayahnya dapat melihat, manakala ayat 96 pula:

“Maka sebaik-baik sahaja datang pembawa khabar berita yang menggembirakan itu, dia pun meletakkan baju Yusuf pada muka Nabi Yaakub, lalu menjadilah ia celik kembali seperti sediakala. Nabi Yaakub berkata: “Bukankah aku telah katakan kepada kamu, sesungguhnya aku mengetahui (dengan perantaraan wahyu) daripada Allah akan apa yang kamu tidak mengetahuinya?” (Surah Yusuf: Ayat 96)

Apabila mereka meletakkan baju pada muka ayahnya, mata ayahnya dapat melihat. Persoalannya, bagaimana baju boleh merawat mata yang tidak boleh melihat?

Ulama ada mengatakan ini adalah perkara luar daripada adat atau batasan logik. Nabi Yaakub boleh melihat bukan kerana baju itu, tetapi kerana izin Allah. Allah Yang Maha Menyembuhkan.

Nabi Yusuf bukan menghantar doktor untuk merawat ayahnya, tetapi baju sahaja. Ini bukti kuasa Allah dan baju tersebut hanya asbab sahaja. Musim COVID-19 ini, kita jangan putus asa mengharapkan keajaiban daripada Allah. Jika ada ahli keluarga kita positif COVID-19 atau ada penyakit lain, teruskan bersihkan hati kita agar doa kita mustajab, sesungguhnya Allah Maha Menyembuhkan.

“Wahai Tuhanku! Sesungguhnya Engkau telah mengurniakan daku sebahagian daripada kekuasaan (pemerintahan) dan mengajarku sebahagian daripada ilmu tafsiran mimpi. Wahai Tuhan yang menciptakan langit dan bumi Engkau Penguasa dan Pelindungku di dunia dan di akhirat; sempurnakanlah ajalku (ketika mati) dalam keadaan Islam, dan hubungkanlah daku dengan orang-orang yang soleh.” (Surah Yusuf: Ayat 101)

Banyakkan mengingati mati, jangan kita selesa jika kita tidak dijangkiti. ‘Stay At Home’ bukan boleh memelihara kita daripada kematian. Anggaplah COVID-19 ini sebagai peringatan untuk kita sentiasa mengingati kematian. COVID-19 hanya asbab kematian, peluang untuk banyak mengingati mati.

Doa Nabi Yusuf kepada Allah “tawaffani musliman, wa alhiqni bissolihiin” (Ya Tuhanku, seandainya kau akan wafatkan aku, maka wafatkan sebagai Muslim dan hubungkan bersama orang-orang soleh).

(Nota dari Kuliah Online Ustaz Muhamad Syaari Ab Rahman di page facebook Tadabbur Centre)

Ditulis oleh: Nik Fatma Amirah Bt Nik Muhamad

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Hakim Simbol Kewibawaan Institusi Kehakiman

IPOH – Sultan Perak, Duli Yang Maha Mulia Paduka Seri Sultan Nazrin Muizzuddin Shah Ibni Almarhum Sultan Azlan Muhibbuddin Shah Al-Maghfurlah bertitah, sistem penghakiman yang telus menggambarkan proses keadilan yang berwibawa dan tidak dibayangi dengan perasaan gusar dan gentar pada sesiapa.

“Dalam sistem keadilan, hakim merupakan watak penting dan mempunyai peranan besar serta menjadi simbol dalam memastikan kredibiliti dan kewibawaan institusi kehakiman.”

Baginda menegaskan, sebarang bentuk keraguan perlu dihindarkan dan seorang hakim itu perlu bebas daripada sebarang pengaruh mahupun tekanan

“Dalam usaha mewujudkan Institusi Kehakiman Syariah yang berkredibiliti dan berwibawa, pegawai-pegawai kehakiman perlu dari semasa ke semasa diberi latihan, dilengkapi kemahiran dan didedahkan dengan pengalaman agar pengetahuan dan kecekapan mereka mentafsir undang-undang dan hukum syarak dapat ditingkatkan,” titah Sultan Nazrin sewaktu melancarkan Jurnal Syariah Perak Al-Qanun Vol.1 2022.

Titah baginda lagi, penulisan alasan penghakiman yang bernas dan berkualiti akan menjadi panduan dan rujukan kepada para pengamal undang-undang.

“Alasan penghakiman juga, menjadi pertimbangan kepada mana-mana pihak yang terkilan dengan keputusan yang diumumkan, bagi menilai kembali sama ada ingin meneruskan niat mereka untuk merayu atau sebaliknya.”

Sekiranya asas dan sandaran penghakiman itu lemah, perayu berhak untuk berhujah bahawa hakim telah terkhilaf dalam penghakimannya dan memohon untuk kesnya dinilai semula di mahkamah yang lebih tinggi.

“Peluang rayuan merupakan hak yang dijamin oleh undang-undang, menjadi medan bagi hakim-hakim mahkamah yang lebih tinggi untuk menilai semula alasan penghakiman yang diputuskan oleh hakim-hakim di mahkamah yang lebih rendah; sama ada berlaku kekhilafan atau sebaliknya,” tegas baginda.

Sultan Nazrin bertitah, baginda selaku ketua agama Islam yang bertanggungjawab ke atas urusan hal ehwal agama Islam, mendukung sepenuhnya prinsip kebebasan kehakiman syariah di negeri ini demi kepentingan keadilan.

Terdahulu, baginda bertitah agar usaha menambah baik sistem kehakiman syariah dan memperkasakan Mahkamah Syariah hendaklah terus dirintis.

“Menerbitkan Al-Qanun, Jurnal Syariah Perak merupakan satu contoh usaha murni lagi terpuji. Semoga Al-Qanun dapat dijadikan bahan rujukan oleh para hakim serta pengamal undang-undang,” titah Sultan Nazrin.


Kesan Pelaksanaan GST Kepada Kehidupan Rakyat Malaysia

Semasa pembentangan Belanjawan Kerajaan 2014 pada 25 Oktober 2013, Perdana Menteri Malaysia telah mengumumkan rancangan kerajaan untuk melaksanakan Goods and Services Tax (GST) dan penghapusan Sales and Services Tax (SST) yang berkuat kuasa pada 1 April 2015.

Kerajaan menyatakan bahawa langkah tersebut adalah perlu kerana keadaan kewangan kerajaan adalah tenat. Ini terbukti apabila Syarikat Fitch, sebuah agensi ‘Rating’ menurunkan (downgrade) bon kerajaan ke tahap `Negatif’ pada bulan Julai 2013.

Susulan daripada itu, telah timbul perdebatan sama ada langkah itu adalah adil kepada rakyat atau tidak serta sama ada ia akan membebankan rakyat pada masa akan datang.

Jika sistem percukaian negara ini dilihat dengan lebih dekat, akan didapati rakyat Malaysia telah pun membayar cukai dalam bentuk SST yang menjadi sebahagian daripada kos barangan dan perkhidmatan semenjak tahun 1972 lagi.

Beza antara GST dan SST ialah GST adalah cukai nilai tambahan atau ‘value added tax’ (VAT) yang dikenakan bagi setiap urus niaga yang berlaku. Kadar GST yang ditetapkan oleh kerajaan menentukan berapa banyak cukai yang ditanggung oleh pengguna.

Mengikut undang-undang, GST dikenakan ke atas setiap urus niaga kecuali urus niaga itu diberi pengecualian daripada skop GST. Semua perkhidmatan atau barangan yang tidak diumumkan sebagai “dikecualikan” akan dikenakan GST.

Walaupun GST dikenakan pada setiap peringkat urus niaga, namun pada akhirnya pengguna membayar sekali sahaja kerana GST mempunyai mekanisme ‘Input tax credit’ di mana cukai yang dibayar oleh sesebuah firma dalam proses pembuatan dan pengagihan boleh dituntut balik oleh.

Cuma pengguna akhir sahaja yang tidak dapat meminta balik cukai yang dibayar. Di samping itu, hanya firma yang menjual barang atau perkhidmatan melebihi RM500,000 setahun diwajibkan mendaftar untuk mengenakan GST.

Perbezaan antara GST dan kaedah cukai SST boleh dilihat dalam jadual berikut:

CUKAI JUALAN & CUKAI PERKHIDMATAN (SST)

Pada setiap peringkat, GST dikenakan & peniaga boleh mendapat kredit GST

Cukai hanya dikenakan di peringkat kilang sekali sahaja

Secara umumnya pakar-pakar percukaian di Malaysia bersetuju bahawa kaedah GST jika dilaksanakan akan membantu kerajaan untuk meningkatkan pendapatan cukainya dalam jangka panjang. Namun mereka berbeza pendapat berkenaan kesannya kepada pihak pengguna.

Alasan utama kepada hujah yang menyatakan GST tidak membebankan rakyat ialah kadar yang dikenakan adalah rendah iaitu 6 peratus sahaja.

Di samping itu, 40 kategori barangan asas tidak akan dikenakan cukai langsung. Ini termasuk beras, gula, susu tepung dan gandum.

Di samping itu juga, perkhidmatan yang diklasifikasikan sebagai penting seperti perkhidmatan kesihatan adalah dikecualikan daripada cukai.

Lagipun pelaksanaan GST juga bermakna SST akan dihapuskan. Akibatnya bagi sesetengah keluaran, harga mungkin akan menurun kerana penghapusan cukai SST.

Ini kerana di bawah sistem SST sedia ada, pengguna bukan sahaja membayar cukai jualan, bahkan dalam kes minuman bikarbonat di hotel, pengguna juga dikenakan cukai perkhidmatan sebanyak 6 peratus yang dikenakan pihak hotel pula.

Sebaliknya masalah cukai berganda ini tidak akan berlaku di bawah sistem GST kerana cukai yang dibayar pemilik hotel diperolehi semula dalam bentuk kredit cukai input dan tidak mewakili kos kepada hotel.

Namun terdapat pandangan lain yang menyatakan bahawa ada beberapa aspek pelaksanaan GST yang akan menghasilkan keadaan di mana harga barangan akan meningkat.

Hujah utama mereka ialah dengan pelaksanaan GST, walaupun kadar cukai adalah lebih rendah dan banyak barangan dan keperluan asas adalah dikecualikan daripada cukai, namun skop GST adalah lebih besar kerana melibatkan banyak aktiviti urus niaga.

Sebagai contoh, kos menghasilkan alat keluaran seperti mesin, bahan pembungkusan, elektrik dan lain-lain, semuanya akan dikenakan GST.

Akibatnya pengilang terpaksa menaikkan harga untuk menampung kenaikan kos akibat GST ini walaupun ia melibatkan pengeluaran barangan asas.

Dalam erti kata yang lain, walaupun kadar cukai 10 peratus sekarang (iaitu cukai jualan) akan dikurangkan menjadi 6 peratus di bawah GST, hakikatnya sekarang hanya enam hingga tujuh perkhidmatan harian yang dikenakan cukai dan hanya 10 hingga 15 barangan harian yang digunakan dikenakan cukai.

Namun di bawah sistem GST nanti, 90 peratus daripada barangan dan perkhidmatan harian dikenakan cukai walaupun pada kadar yang lebih rendah. Jadi, bebanan rakyat seharian menjadi semakin tinggi kerana semakin banyak barangan dan perkhidmatan yang perlu dibayar cukai.

Kos melaksanakan GST (seperti mencetak invois baru, membayar akauntan, kursus dan lain-lain) dianggarkan mencecah RM15,000 setahun bagi setiap syarikat. Perbelanjaan ini akan dimasukkan dalam kos yang akan menaikkan harga. Ini akan memberi kesan kepada peningkatan harga sesuatu barang.

Akhir sekali, apabila GST dilaksanakan nanti, 89 peratus daripada keluarga di Malaysia yang sebelum ini dikira tidak perlu membayar cukai kerana pendapatannya rendah, perlu membayar cukai GST secara tidak langsung.

Malah, mereka juga tidak menikmati faedah daripada penurunan cukai pendapatan kerana pendapatan mereka rendah.

Sebahagian besar rakyat Malaysia tergolong dalam kumpulan ini yang terpaksa menanggung cukai baru, tetapi tidak pula mendapat faedah daripada penurunan cukai sedia ada.

Daripada penerangan di atas, kita boleh rumuskan bahawa sama ada kesan GST kepada rakyat adalah baik atau buruk bukanlah satu perkara yang jelas.

Walau bagaimanapun, kami berpendapat bahawa padangan yang menyatakan bahawa pelaksanaan GST tidak akan menghasilkan kenaikan harga barangan dan perkhidmatan adalah tidak meyakinkan.

Sebaliknya kami merasakan bahawa kenaikan harga asas masih akan pasti berlaku akibat fenomena kenaikan kos pengeluaran barang dan perkhidmatan yang menyeluruh dalam pasaran.

Cuma kadar kenaikan harga mungkin tidak berapa teruk buat masa terdekat memandangkan kadar yang ditetapkan adalah hanya 6 peratus buat masa ini.

Di samping itu, sistem GST yang memerlukan pengiraan cukai input dan output yang lebih teliti oleh peniaga akan menyukarkan mereka dalam memberi fokus kepada perniagaan utama mereka.

Masalah kurang ketelitian cukai input dan cukai output ini mungkin akan menyebabkan peniaga lebih sukar untuk menganggar kos sebenar perbelanjaan perniagaan mereka dan ini menyebabkan mereka terpaksa menaikkan harga barang atau perkhidmatan mereka.

Tambahan pula, kos hal pentadbiran bagi mengurus pelaksanaan GST akan bertambah dan ini juga akan meningkatkan harga barang dan perkhidmatan.

Tambahan pula jika kadar cukai GST dinaikkan lagi (dari kadar 6 peratus sekarang) dan melibatkan banyak lagi kategori barangan dan perkhidmatan, maka kos kehidupan rakyat sudah tentu akan meningkat lagi.

Pelaksanaan cukai SST atau GST sebenarnya tidak akan mampu menyelesaikan  masalah kewangan kerajaan serta masalah kenaikan harga barangan.

Ini kerana punca kepada masalah adalah kombinasi banyak faktor termasuk sistem Riba yang diamalkan di negara kita serta perbelanjaan kerajaan yang tidak terkawal akibat amalan pembaziran dalam perbelanjaan kerajaan dan amalan korupsi yang berleluasa.

Oleh kerana itu, kerajaan sepatutnya memberi fokus kepada usaha mengawal perbelanjaannya dengan menghapuskan amalan pembaziran dan amalan korupsi.

Di samping itu, kerajaan dan rakyat juga mesti mengorak langkah untuk membersihkan segala bentuk amalan riba dalam sistem ekonomi dan kewangan negara demi kesejahteraan masyarakat dalam jangka panjang.

Artikel khas oleh Unit Penyelidikan IKRAM (2014)

[1] Profesor di Jabatan Dasar dan Strategi, Fakulti Perniagaan dan Perakaunan, Universiti Malaya

[2] Akauntan Bertauliah (M) dan Pengarah Hazi and Nizam Corporate Services Sdn. Bhd.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penggiat media bermuzakarah dalam MIN 2010

Timbalan Pengerusi IKRAMedia Pusat, Haji Nahar Md Nor pula menjelaskan betapa bidang media mempunyai hubungan yang sangat rapat dengan dakwah. Ia amat penting dalam menyebarkan fikrah Islamiah selain meraih sokongan massa terhadap perjalanan IKRAM. Beliau turut membentangkan sepintas lalu perancangan dan perbelanjaan IKRAM untuk 2011.

Sesi sebelah pagi muzakarah sehari tersebut seterusnya menyaksikan beberapa unit kerja IKRAMedia Pusat dibentangkan oleh ahli-ahli jawatankuasa pusat menurut portfolio masing-masing sebagai perkongsian bersama IKRAMedia negeri. Antara yang dibentangkan adalah unit portal IKRAM (Haji Jamali), unit reka bentuk dan penerbitan (Wan Mohd Zukri), unit portal Malaysia Harmoni (Mohd Saidy dan A Ralim), unit produksi atau ‘Production House’ (Muhd Zulkarnain) dan unit seni dan kebudayaan (Abdul Aziz).

Mesyuarat ini bertujuan mengumpulkan semua penggerak utama IKRAMedia Pusat dan negeri bagi membincangkan dan berkongsi maklumat mengenai misi mewujudkan AJK pelaksana IKRAMedia di semua peringkat bagi merealisasikan KPI Media IKRAM pada tahun 2011. Seramai kira-kira 30 wakil IKRAMedia dari seluruh negara hadir dalam MIN 2010 kali ini.

Sesi sebelah petang diisi dengan perbincangan hala tuju serta perancangan di negeri dan pusat.

Mesyuarat yang diadakan di pejabat IKRAM Putrajaya itu tamat pada jam 5.00 petang. Pertemuan selanjutnya dijadualkan pada Julai tahun depan untuk menilai kembali prestasi sepanjang enam bulan (Januari-Jun 2011).